
SOUL  ERASMUS  SMIT:  DIE 
B REEK 


SPI EëL 


BEELDE 

Ons  is  te  saam  venvek,  eenselfde  skoot 
het  ons  gedeel,  het  saam  baklei,  gegroei, 
gespeel  met  tulpsweep,  nerfaf  saam  geskroei 
op  vlakte  wat  tot  teen  die  berge  stoot. 

Ek  sien,  verweef,  ons  spore  orals  rond: 
hier  was  ons  saam  gedra,  daar  saam  gesoog; 
ek  sien  dit  teen  die  bult  uitkrom  en  hoog 
op  doodloop  in  die  hopie  rou  rooi  grond  — 
my  tweeling  broer,  terug  in  moddersloot 
waaruit  ons  albei  kom,  waar  klip  en  kluit 
mekaar  omstuif,  die  skeur  net  dig  en  sluit 
tot  ek  moet  terugkeer  in  die  moederskoot. 

En  nou  lê  hy  verstyf  en  kil  . — ’n  dooie 
so  stil  gedek  met  blom  en  krummelsooie. 


Nog  staan  dit  helder  in  my  gees 
asof  dit  nou  gebeur:  die  koci  vat  bul, 
die  ram  bespring  die  ooi,  en  aasvoëls  vul 
die  lug,  wurg  lomp  aan  die  gevrekte  bees. 
So  opgejaag,  tog  sku,  beweeg  ons  twee 
van  trop  tot  trop,  aanskou  hoe  diere  wek 
hul  eie  soort,  om  later  te  ontdek 
dat  ons  met  eie  lywe  lewe  gee. 

Het  ek  gedroom  of  was  dit  waarlik  so, 
of  het  ek  jou  'n  lewe  lank  gedink? 

Toe  jy  jou  oë  sluit,  die  skeur  in  sink, 
was  dit  die  einde  van  jou  droom  hier  bo? 
En  wie  van  ons  is  werklik  dan  die  dooie: 
word  ek  of  jy  bedek  met  krummelsooie? 

As  ek  my  oë  sluit  dan  sien  ek  jou; 
jy  staan  daar  langs  die  sonblink  waterpoel, 
duik  in,  ontvang  deur  eie  beeld,  om  koel 
weer  uit  jou  self  te  styg;  slap  biesies  tou 
soos  hare  om  jou  ore;  saam  aanskou 
ons  hoe  ons  rimpelbeelde  wieg  en  skyn 
teen  veraf  wolke  wat  ons  wit  omlyn, 
hoog  bo-oor  teen  die  hemel  koppe  bou. 

As  ek  my  oë  sluit  dan  moet  jy  uit 
die  wolk  verskyn,  nes  daardie  helder  dag, 
jy  moet  jou  beeld  ontstyg  uit  eie  krag 
en  blinknat  langs  my  staan  soos  in  die  spruit. 
So  lank  jou  beeld  nog  êrens  hier  bly  lewe, 

’n  kluis,  sal  jy  bestendig  daaruit  lewe. 

KORWE 

Het  ek  be-staan  of  word  ek  net  gedink? 

Het  ek  geleef?  Is  dood,  geboorte  skyn, 
gedagtes  maar  van  Een,  soos  eie  pyn, 
tot  waar  ek  koud  en  stil  die  stof  in  sink? 

Was  dit  ’n  droom  of  is  dit  werklik  waar 
dat  ek  geslagte  lank  aan  kom  was,  dat 
geslagte  in  my  lende  nog  bevat 
net  wee  afwag  van  vroue  wat  moet  baar? 
Geslagte  wat  moet  kom:  bly  hulle  ook 
gedagte  net  een  Een,  wat  deur  Hom  vaar, 
om  telkens  nuut  gedink  te  word,  te  swaar 
om  weg  te  waai  en  dik  bly  hang  soos  rook? 

En  as  my  droom  volstrek  nie  uit  my  kom, 
wie  maak  dan  drome?  Sê  waaruit  dit  blom. 

Uit  skemerkorwe  swerm  bye,  wemel 
die  wye  dae  in  om  skof  na  skof 
van  struik  en  blomme  nektar,  heuningstof 
te  gaar  in  verre  streke  van  die  hemel. 

Ek  dink  oor  elke  ding  waarvan  ek  weet: 
my  gees  besoek  my  dooie  tweelingbroer, 
my  jeugland,  korwe,  en  my  newelpaaie  voer 
langs  vasteland,  deur  dieptes  ongemeet. 

Ons  almal,  jy  en  ek,  keer  ons  terug 
vanwaar  ons  kom  om  daar,  belaai  met  beelde 
ons  God  te  voed  met  reënboogkleur  en  weelde 
van  vorm  en  gloed,  met  geur  van  wyn  en  vrug? 
Is  bye,  ek  en  jy  en  alles  om 
ons  heen  net  skimme  uit  die  gees  van  Hom? 

Maar  wanneer  God,  verveel,  ons  ophou  dink, 
moet  ons  dan  yl  vervlug,  ’n  skimgedagte, 
moet  almal  voor  ons,  al  ons  nageslagte 
vervaag,  in  Sy  vergetelheid  wegsink? 

En  watter  skim  sal  Hom  daarna  verheug, 
in  Hom  opwel  met  beeld  van  dier,  met  geur 
van  blomme  uit  Sy  skepping  in  hom  beur, 
eentonigheid  verdryf  met  pyn  en  vreug? 

As  Hy  dan  eindlik  ophou  dink,  vergaan 
met  eens  Sy  skepsels,  moet  dan  al  die  skyn 
soos  newels  voor  die  bergwind  stil  verdwyn 
die  bloute  in  wat  self  nooit  eers  bestaan? 

As  ek  na  korf  en  bye  kyk,  geslagte 
van  dier  en  mens,  sien  ek  net  my  gedagte? 

BLOMME 

Piet  Mens  se  maagskap  lê  bedek  met  sooie, 
aan  elke  koppenent  ’n  ysterblom 
met  nommers,  wat  op  hoë  stingel  stom 
oopkelk  en  star  op  wag  staan  oor  ’n  dooie. 

In  stywe  rye  oor  die  vredehof 
en  kleurloos  langs  viooltjie,  bont  papawer, 
filette,  staan  hul  waar  dit  daglank  dawer 
soos  bye  dreun  om  ingekelkte  heuningstof. 

En  dag  na  dag  kom  nuwe  blomme  blink 
op  hopies  grond  Piet  Mens  se  maagskap  wink. 
maar  uit  dié  kerkhofblom  se  syferkelk 
kom  nooit  ’n  by  gesellig  nektar  melk, 
en  nimmer  kiem  uit  skyngewaad 
geslagte  wat  oopgeur  deur  blommesaad. 

MY  DONKER  BROER 

Wanneer  die  hoë  somer  vol  in  gloed 
in  ligte  laaie  oor  my  staan  en  net 
’n  kol  van  skadu  nog  my  voete  smet 
met  donker  dreiging  wat  my  angste  voed, 
dan  sien  ek  orals,  orals  om  my  rond 
staan  elke  spriet  en  struik  en  elke  boom 
gebuig  met  hoofde  in  die  son  en  droom, 

— so  klein  die  kol  langs  stamme  op  die  grond. 
Vervul  hang  dan  die  tyd  in  peul  en  vrug 
aan  loofswaar  tak  waaroor  die  sonlyn  boog, 
met  nuwe  saad  waarin  die  toekoms  hoog 
gespanne  wag,  verjongde  dood  oorbrug 
wat  donker  kol  teen  elke  skurwe  stam 
en  keer  dat  somers  diep  in  wortels  vlam. 

Die  nuwe  mores  laat  so  sonder  haas 
hul  dun  lig  vaag  oor  bult  en  grassaad  sprei 
dat  net  die  vroeë  vinke  in  die  vlei 
dit  yl  vermoed,  teensinnig  slaapswaar  raas. 
Die  skadu  en  die  wat  hom  werp,  verdwyn 
te  saam  die  donker  in  om  elke  nag 
ineengevloei  onsigbaar  saam  te  wag 
tot  helder  gloed  uit  oggendhemel  skyn; 
op  daardie  lig-geel  uur,  behoedsaam  uit 
sy  skuilplek  diep  in  tussen  hout  en  bas, 
verskyn  die  skadu  weer  en  kol  oor  gras 
en  jonghout  om  ook  hulle  vorm  te  buit 
met  donkerte  wat  aan  sy  draer  toon 
hoe  ondergang  bestendig  in  hom  woon. 


Ek  leef  net  in  die  son.  My  donker  broer 
lê  sigbaar  en  half  los  hier  op  die  grond, 
geknelter  aan  my  voet  — ’n  swart  ou  wond 
wat  nooit  genees,  waarin  net  maaiers  roer, 
Toe  ek  nog  destyds  witkop  joggie  was 
het  ek  hom  kaalvoet  in  die  kraal  vertrap 
dat  hy  met  natmis  deur  my  tone  pap: 
ek  kon  hom  trap  en  oor  hom  heers;  maar  vas 
het  hy  in  my  bly  klou,  na  bo  gebeur, 
en  met  hom  saam  ou  wond-  en  papmisgeur; 
toe  ek  nog  jonk  was  kon  my  skurwe  voet 
hom  dek  en  was  daar  drifte  in  my  bloed; 
maar  as  die  son  sak  sien  ek  hom  voor  my: 

’n  vlek  waar,  deur  my  voet,  die  nag  ingly. 


Met  dat  die  lamplig  ín  die  kamer  val 
het  ek  hom  daardie  voorjaarsaand  ontdek 
waar,  op  die  kamermat,  hy  plat  gestrek 
op  wag  lê  dat  ek  my  moet  roer,  my  pal 
gevolg  of  voorgegaan  oor  stoel  en  kis; 
geknak  en  krom  het  hy  half  op  die  vloer 
half  teen  die  muur  verskuif,  my  strak  beloer 
toe  ek  hom  in  die  hoek  wou  vang  met  lis; 
ek  volg  hom  onder  bank  en  tafel  in, 
maar  rats  vloei  hy  met  skadu’s  saam,  verdwyn 
nog  voor  ek  hom  kan  pak  langs  deurkosyn, 
trotseer  steeds  elke  plan  wat  ek  versin. 

Waar  lamplig  argloos  in  die  skemer  flakker 
word  nuwe  roersels,  donker  skadus  wakker. 

Ek  het  hom  tog  gevang,  my  donker  broer: 
die  lamp  het  rustig  agter  my  gebrand 
en  buite  het,  soos  elke  hartseer  aand, 

’n  tortel  eensaam  op  ons  werf  gekoer; 
versigtig  het  ek  aangeskuif  tot  hy 
met  volle  lyf  gespalk  staan  teen 
die  witgekalkte  muur  en  een  vir  een 
kon  ek,  met  oopgerekte  hande,  my 
ou  broer  se  vingers  voel  wat  skielik  koud 
verstyf;  ek  het  hom  wyd  gestrek  omhels 
al  kon  ek  hom  maar  vlak  bereik;  gesels 
het  ons  oor  dit  en  dat,  sy  growwe  fout 
om  elke  dag  net  voor  die  slapensuur 
te  wil  kom  speel  in  lamplig  teen  die  muur. 


Nog  baie  aande  het  ons  so  gespeel: 
dit  het  maar  min  gepla  dat  ek  net  praat, 
dat  Broer  geen  mond  of  oë  het;  ek  laat 
hom  al  my  planne  en  my  speelgoed  deel. 

Eers  lank  daarna  het  ek  geweet  dis  ek 
wat  saans  so  vreemd  verskyn  waar  lampe  lig, 
en  slap  teen  mure  kwyn,  self  dwaas  verplig 
word  om  te  deel  in  elke  tweegesprek. 

'n  Hele  leeftyd  later  sou  dit  eers 
so  helder  in  my  staan  dat  ek  tog  twee 
is:  een  wat  teen  die  lamplig  skadu’s  gee 
en  een  wat  uit  die  skadu  oor  hom  heers. 

Dis  daardie  een  wat  op  die  aarde  vlek 
Wat  al  my  angs  met  muwwe  geure  wek. 


Terwyl  ek  hier  met  angs  die  tyd  afwag, 
bedryf  ek  eindeloos  my  kinderspel: 
ek  jaag  my  skadu  orals  rond,  vertel 
aan  hom  al  wat  ek  uit  my  self  vermag. 

Dis  hy  wat  sê  ek  kan  my  uit  my  self 
nie  ken,  nie  aan  my  eie  skoenband  lig, 
die  aarde  uit  sy  eie  lae  delf, 
die  koue  dood  nie  uit  die  lewe  wig. 

Ek  kan  nie  eers  uit  eie  skadu  spring, 
en  hoe  ek  elke  songeel  dag  probeer, 
wil  wys  wat  ek  vermag  — ’n  duisend  keer  — 
ek  spring  net  binne  in  my  donker  kring. 

Ek  wil  hom  glad  nie  uit  my  liggaam  skei, 
want  wie  sal  met  my  saam  die  lewe  ly? 

’n  Keer  was  ons  so  somber  by  mekaar: 
van  hul  het  ses  hom  — drie  aan  elke  kant  — 
gedra  en  stapvoets  het  die  predikant 
gelei,  gevolg  deur  maag  en  vriendeskaar; 
versigtig  word  hy  bo-oor  neergesit, 
en  toe  hy  daal  val  sagte  klontjies  grond 
op  hom:  ons  ander  wat  daar  rond 
om  staan,  het  dunnerig  gesing,  gebid: 
as  ek  ook  nader  kom  en  kyk  hoe  hy 
daar  onder  diep  in  lê,  val  teen  die  graf 
my  eie  skadu  donker  voor  my  af, 
ek  voel  hoe  ek  ook  in  die  diepte  gly: 
en  innig,  later  toe  ek  huis  toe  stap, 
het  ek  my  skadu  op  die  grond  getrap. 

Nou  leef  ek  in  die  nag  met  donkermaan, 
dan  is  my  broer  in  my  en  ek  in  hom. 

Wie  meen  dat  hy  die  katjiepieringblom 
kan  skei  in  geur  en  kelkblad  ly  aan  waan. 

Die  plekke  waar  die  mens  die  aarde  wond 
genees  die  nag,  ook  kolle  op  die  grond. 

Maar  wie  van  ons  is  dit  wat  eintlik  sterf : 
die  donker  broer  wat  op  die  grond  langs  swerf? 
Net  in  die  nag  is  ons  ondeelbaar  een, 
is  ons  in  my  versoen  soos  mis  en  reen. 

Maar  nagte  kan  net  skadus  dek:  dit  geur 
steeds  muf  uit  wonde  waar  die  aarde  skeur. 

So  ongesplete  gaan  ek  in  die  nag 
waar  heling  in  die  einde  op  my  wag. 

KERKHOFSTENE 

Van  gister  af  roep  Kokkewiet:  Kom  kyk 
hoe  heuningbekkies  in  hul  groen  en  bruin 
by  elke  blomskulp  fladder,  in  my  tuin 
die  boodskap  bring  dat  koue  verder  wyk 
die  spitse  op:  maar  onderwyl  hul  groet, 
hul  kelkies  gretig  oophou  om  te  luister 
na  wat  die  voëltjies  in  hul  skulpe  fluister, 
moet  hulle  ongemerk  met  nektar  boet. 

Kom  kyk  ook  hoe  die  kerkhof,  wyd  omsoom 
met  bome,  geurig  in  die  geel  son  droom: 
hoe  elke  graf  se  steen  sy  grou  gesig, 
omgloei  en  blakend,  na  die  ooste  rig, 

— in  rye  soos  gemeentelede  wag 
en  bid  om  lewe  in  die  jongste  dag. 

Maar  elke  Sondag  roep  die  klokke:  Kom, 
kom  almal,  kom  betree  my  skemer  duister 
en  onderwyl  jul  bid  en  angstig  fluister, 
vergeet  dat  voorjaar  buite  bot  en  blom. 

Kom  uit  die  son,  kom  skuil  in  sagte  koelte, 
en  as  die  klokke  ophou  kerm  en  beier, 
kom  hoor  gelowiges  se  klaaglied  wyer 
op  orreltone  bewe  uit  hul  swoelte; 
en  as  die  leraar  op  die  stoel  verskyn, 
met  hoë  gloed  verdeel  sy  brood  en  wyn, 
bedui  dat  al  wat  lewe  stoflik  is, 
vervlugtig  soos  die  rookblou  oggendmis, 

— kom  kyk  dan  hoe  gebroke  mense  sit 
soos  rye  kerkhofstene  wat  geboë  bid. 

STAMME 

Die  donker  stam  het  lote  uitgestoot; 
na  botsels,  blanke  bloeisels,  nog  ’n  vag 
uit  jonggroen  blare  omgehang;  sy  drag 
van  vrugte  swel  en  loot  na  regop  loot 
het  swierig  omgebuig  tot,  rond  en  groot, 
die  somer  uitdy  in  sy  volste  krag 
en  bol  staan  op  ’n  gladde  stam,  die  dag 
vol  geur  tot  aan  die  songeel  kimme  stoot. 

Oor  verste  einders  het  die  voëls  gekom, 
genestel  in  sy  digte  blaredak, 
en  kewers  kom  in  sagte  vrugte,  week, 
al  om  die  pit  weer  nuwe  kewers  kweek. 

Die  hemel  vol,  op  stam  en  nuwe  tak, 
so  driftig  staan  die  lewe  oopgeblom, 

Dis  alles,  alles  skyn:  my  strooiblink  hare 
vergaan  soos  bloeisels  in  hul  ouderdom, 
en  een  vir  een  raak  saggies  los;  daar  kom 
net  kaalte,  soos  ou  stamme  sonder  blare. 

So  stilweg,  ongemerk  deur  baie  jare, 
het  al  my  drange  een  vir  een  verkil, 
laat  los  en  afgedwarrel,  willoos,  stil; 
ek  bly,  — vol  knoetse,  met  verkalkte  are. 

Ek  het  hul  enkeldes,  in  donker  swerms,  sien  trek: 
my  wense  wat  net  opstand  en  rumoer  verwek. 
my  trots  en  hoogmoed  wat  net  ydel  maak; 
dit  laat  my  kaal  van  buite,  binne  naak  — 

’n  skurwe  stam  waaroor  in  heiligdom 
van  sterre  staan  die  heelal  oopgeblom. 

EK  EN  EK 

My  Eensaamheid,  hoe  ken  ek  jou! 

Het  ons  twee  nie  ineengeknel 
die  kern  van  dieselfde  sel 
te  saam  bewoon  en  dit  berou? 

Ons  weefsel  is  vir  twee  te  nou, 
ek  wil  deur  steeds  te  splyt,  my  huis 
van  jou  bevry,  maar  saam  gekluis 
in  my  bly  ons  ineengebou. 

As  ek  na  my  alleen  wil  kyk, 
word  ons  albei  ’n  waas  en  wyk 
die  twyfel  dieper  in;  verdof 
is  ons,  en  al  wat  wys  is  stof. 

Hoe  ek  ook  al  verdeel  en  splyt: 
gekern  in  my  is  Eensaamheid. 

Soos  walle  van  een  stroom  is  jy 
en  ek:  vir  ongetelde  jare 
tap  syferwater  uit  ons  are, 
loog  spie-elglad  af  in  ons  vlei. 

In  twee  aanskou  ons  hoe  vergly 
die  lewe;  sonder  rimpels,  kil, 
diep  onder  lê  ons  beelde,  stil 
skuif  water  bo-oor  ons  verby. 

’n  Kluisnaarskrap  is  ek,  omstulp 
in  jou  geleende  kronkelskulp; 
ons  is  twee  oewers  wat  ’n  droom 
’n  leeftyd  ver  en  wyd  omsoom. 

Dis  net  ’n  vriend  of  man  en  vrou 
wat  ooit  ’n  voetbrug  oor  ons  bou.* 

* Vergelyk  Kommentaar  bl.  18 

BOME 

Op  Vrydag  in  die  nanag,  donkermaan, 
verkluim  die  stad  se  drif,  verdof  sy  vuur; 
die  laaste  bus  blaas  dieselwolke,  skuur 
met  stywe  rem  tot  teen  die  robot  aan, 
glip  ongestraf  verby;  ’n  melkjong  raas 
met  leëflesgeklank  die  skuinste  af, 
word  sonder  dreiging  agternageblaf; 
die  nagwag  langs  die  vuurkan  sluimer  vas. 
In  hierdie  enkel  toweruur  verskyn 
al  wat  die  lewe  toegesmoor  het,  klein 
moet  snuffel,  leë  kanne  lek,  en  vuil 
soos  maer  rotte  in  riole  skuil 
— die  uur  waain  verdruktes  vryheid  smaak 
waar  net  nog  robots  onverskillig  waak. 

Gerug  van  mense  sterwe  een  vir  een; 
gerek,  uit  veraf  buitewyke,  lank 
en  yl,  nog  of  ’n  wolf  oor  sneeuveld  tjank, 
verwek  'n  hond  die  oernag  om  my  heen. 
Die  telefoon  klink  heimlik  ■ — silwer  klein 
gelui  beweeg  so  ligvoets  deur  my  huis; 
g’n  mense  word  geroep:  geklingel,  fyn 
soos  yskristal,  bereik  net  die  wat  kuis 
die  stem  van  bome  in  hul  harte  kluis 
en  immer  weet  dat  in  die  nanagure 
by  dowwe  lig,  gedoofde  witasvure, 
die  lied  van  boom  tot  boom  in  winde  druis 
waarmee  vir  ewig  uit  die  oernagduister 
’n  broer  sy  leed  in  broer  se  ore  fluister. 


Versigtig  lig  ek  die  gehoorstuk  op 
en  luister:  Veraf  eers  net  dreuning,  vaag 
geronk  van  winde  wat  deur  drade  klaag 
en  soos  ellende  in  die  stilte  klop. 

Dan  breek  dit  deur,  ek  hoor  dit  sonder  woorde, 
die  lied  van  bome  oor  die  hele  land: 
uit  berge  kom  dit,  langs  gekuifdc  strand, 
oor  vlaktes,  donker  woud,  uit  alle  oorde. 

— Dis  ek  wat  sing,  dis  ek,  die  oerwoudpaal 
so  slank,  onbuigsaam,  in  gelid  met  draad 
van  koper  oor  my  kop,  ge-tuig  in  staal, 
wat  swyg  waar  mense  oor  geheime  praat; 
dis  ek  wat  stewig  vas  staan  teen  die  wind, 
en  staat  met  elke  ander  staat  verbind.  — 


— En  ek,  wat  eers  net  boora  was,  nou  ’n  swart 
stam  wat  met  ander  swartes  styf  geryg, 

deur  bos  en  ruigtes  pyl,  oor  bulte  styg, 
moerasse  met  my  koperdrade  tart.  ■ — 

So  pronk  die  pale  beurt  om  beurt  en  sing 

hul  lied:  — Langs  my  staan  nou  ’n  wit  ysbeer,  — 

vertel  ’n  stem  wat  soos  die  noordwind  skeer. 

— By  my  het  Tier  vir  Olifant  bespring.  — 

— Die  anakonda  het  voorheen  my  kruin 
bewoon,  die  Rooihuid  stadig  doodgewring.  — 

— En  ek  staan  mooi  net  op  die  Steenbokskring.  — 

— Waar  ek  dien  lê  Astekeland  in  puin.  — 

Hul  almal  same  span  oor  spruit  en  krans 
verby  die  tuiste  van  die  wildegans. 

In  voornagure  dreun  die  drade  oor 

die  mens:  die  een  klomp  sterf  ’n  hongerdood, 

die  ander  onverwags  in  waternood; 

die  een  volk  huigel,  wend  net  vrede  voor, 

probeer  met  tydbom  ander  uit  te  moor; 

oor  oudste  bakens,  grense  word  getwis, 

weerbarstiges  word  heimlik  uitgewis; 

oor  melkweg  sleep  die  satelliete  spoor; 

regeerder,  filmster  en  vliegtuig  stort; 

diamante  word  gedelf,  vir  goud  verkoop; 

die  makelaars  word  ryk,  die  volk  gestroop, 

en  minderhede  in  hul  reg  verkort; 

jong  dogters  word  steeds  langs  die  pad  verkrag, 

en  skape  loop  na  skeertyd  sonder  vag. 


Van  al  die  bome  net  ’n  paar  wat  stom 
bly  in  die  nanaguur:  ’n  nuwe  dag 
skyn  lankal  reeds  in  verste  ooste;  nag 
sal  later  eers  oor  verre  weste  kom. 

Dis  nie  eenselfde  dag  wat  oor  hul  blink; 
so  word  die  oerwoudnag  se  ban  verbreek 
deur  skemerlig  daar  tussenin  wat  bleek 
’n  eie  broer  se  stem  laat  anders  klink. 

En  dan:  die  ysterpaal  hier  op  die  hoek 
die  swyg;  hy  is  geen  boom  al  dra  hy  ook 
’n  kroon  van  draad  en  staal;  in  hoogoondrook 
verwek,  vir  hom  word  nog  ’n  siel  gesoek. 

Net  hulle  drie,  gelid,  so  styf  en  dom, 
weet  niks  van  lewe  wat  in  nanag  blom. 


Dan  skielik  klink  daar  ver  uit  Noord-Transvaal, 
waar  drade  oor  sy  tak  gegly  het,  hard 
die  stem  van  die  bejaarde  kremetart 
wat  skor  deurdreun  tot  in  die  laaste  paal: 

— Jy  sing  so  danig  oor  jou  ranke  lyf! 

Het  jy  vergeet  dat  mense  jou  deur  smoor 
gedwing  het  om  die  hoogte  in,  bo  oor 
jou  broers  se  koppe  lug  te  soek,  toe  styf 
bly  staan  het  met  jou  kale  bas, 

’n  yl  ou  kroontjie  blare  op  jou  kop? 

Die  het  hul  toe  mos  luiters  afgetop 
met  net  jou  voet  nog  in  die  aarde  vas. 

Het  jy  vergeet,  of  hou  jy  jou  maar  dom 
oor  skandes  wat  oor  elke  boom  kan  kom?  — 

— Jy  moet  tog  na  jou  eie  broers  kom  kyk 
wat  hoog  op  teen  die  hange  rond  en  vry 
gegroei  het  soos  hul  wou  en  boom  gebly 
het;  kom  tog  kyk  hoe  regte  bome  lyk. 

Hul  arms  hang  wyd  vertak  van  broer  tot  broer, 
so  staan  hul  sterk  gevleg  en  wortelvas 
dat  selfs  die  kwaaiste  werwelwinde  las 
te  veel  het  om  net  maar  die  stam  te  roer. 

Jou  spoglyf  word  deur  elke  wind  geknak, 
omdat  jy  nie  gestut  word,  tak  aan  tak: 
jy  wat  ’n  boom  was,  staan  alleen,  ’n  paal 
met  net  ’n  draad  aan,  verder  is  jy  kaal; 
in  die  plantasiery  is  jy  gekweek 
met  rietskraal  lyf  wat  sommer  breek.  — 


— Hul  het  jou  kaal  gekap  en  kreosoot 
deur  spinthout  heen  tot  in  jou  murg  gesweet, 
vir  jou  gebalsem  teen  vermolming,  wreed 
verhoed  dat  muf  en  kewer  na  jou  dood 
genadig  jou  uit  angs  van  vorm  verlos: 
jou  voet  is  in  beton  gevang,  bedwelm 
het  hul  vir  jou  van  ert  en  staal  ’n  helm 
gepas:  as  dooie  toef  jy  in  die  bos. 

Nou  staan  jul  met  jul  palms  wyd  uitgerek. 
elkeen  ’n  skandpaal  met  die  mens  as  vrag, 
soos  dorhoutkruise  waaraan  dag  vir  dag 
met  vuilheid  uitgehang  word,  oop  gevlek: 
gestroop  en  swart,  beangs  en  in  gelid 
soos  kettingslawe  wat  ellendig  bid.  — 


— My  broers  van  eertyds,  julle  staan  so  prat 
met  koperdrade  kop  aan  kop  gebind, 
beskaafdes  wat  in  slawediens  teen  wind 
geanker  word,  geplant  langs  sloot  en  pad. 
Deur  drade  wat  jul  om  die  aarde  sleep, 
daarby  die  hulp  moet  soek  van  ysterpaal, 
word  ek  geknel  aan  tak  en  stam,  brutaal 
geskaaf,  rou  wonde  in  my  bas  gekeep. 

Ek  luister  na  jul  lied  en  diep  in  hoor 
ek  treur  die  woud  en  water:  niemand  weet 
waar  julle  staanplek  was:  ek  hoor  jul  leed 
omdat  jul  maer  soos  bruinmenskinders  oor 
die  bult  vergeefs  probeer  teen  winterkou 
jul  bedelarms  om  jul  lywe  vou. 

Toe  ek  weer  nugter  langs  die  sypad  swerf, 
my  voete  hol  weergalm  op  warm  beton, 
die  asfaltstrate  opgee  in  die  son, 
het  ek  geweet  my  helfte  het  gesterf, 

Swart  weë  snel  soos  are  deur  die  kring 
geboue  teen  die  bult  en  motors  ronk 
soos  olieselle  wat  van  rookmis  dronk, 
verhit,  sement  en  staal  tot  lewe  dwing. 

’n  Paal  staan  ingeplant  net  op  die  kruis: 
van  orals  blink  daar  drade  na  hom  heen 
soos  senuwees  wat  siel  met  spier  en  been 
verbind  — geluid  wat  in  die  drade  ruis 
laat  my  verdwaas  aan  eie  kaalte  dink: 
ek  klop,  maar  hoor  net  skel  metaal  opklink. 

BEVRYDING 

Ou  Spieëltjie,  Spieëltjie  aan  die  wand, 
ek  sien  jou  alles  inneem,  kyk 
hoe  elke  ding  se  voorkant  lyk: 
is  jy  die  slimste  in  die  land? 

Kompleet  ’n  oumens  met  verstand 
wat  sorgsaam  peins,  oor  alles  dink 
wat  binne  in  jou  nat  oog  blink: 
hoe  lyk  ’n  ding  se  agterkant? 

Parmantig  staan  ek  vraend  voor 
jou;  diep  in  roer  my  regter  oor  ■ — 
vir  hom  het  jy  net  omgekeer! 

Moet  jy  ons  juis  verkeerd  om  leer 
of  kan  jy  dalk  ook  reguit  toon 
wie’s  ek  wat  in  my  liggaam  woon? 

Ou  Spieëltjie,  weet,  toe  ek  nog  kind 
was  op  die  veld,  my  hare  blond 
soos  meisielokke,  en  ek  bont 
geswerf  het  in  die  vlaktewind, 
kon  ek  nog  glad  nie  woorde  bind 
— net  soos  ’n  leë  klok  sy  staal 
nooit  galmend  kan  laat  beier  in  taal  — 
moes  ek  my  tong  en  taal  eers  vind. 

Ek  kon  toe  met  my  oë  nou 
getrek  dwarsdeur  die  spikkelblou 
tot  in  die  hoë  Poort  heen  sien 
hoe  mense  stil  en  needrig  dien. 

Ek  was  die  ene  onskuld  ^ kind. 

Ou  Spieëltjie,  wie’t  my  oë  verblind? 

Ou  Spieëltjie,  jy  onthou  nog  goed 
die  dag  reeds  lank  vergeet:  ’n  leef- 
tyd  al,  toe  ons  jou  skielik  skeef 
hou  voor  die  bobbejaan?  My  hoed 
skuins  op  sy  kop,  sy  hele  snoet 
besmeer  met  meel,  wou  ons  hom  terg 
wat  in  ons  tuine  uit  die  berg 
kom  mielies  steel  en  só  moes  boet. 
Onthou  jy:  toe  jy  voor  hom  staan 
hoe  slinks  hy  agter  jou  wou  loer 
en  soek  wat  skynbaar  diep  in  roer? 
Hy  was  maar  dom,  so  'n  bobbejaan! 
En  nou’s  dit  ek  wat  aanhou  dwing 
om  binne  in  jou  skyn  te  dring. 


Ou  Spieëltjie,  jong,  hier  op  die  hoek 
bedui  ’n  ou  hoe  lank  en  swaar 
die  pad  is  deur  die  newels  waar 
langs  mens  vergeefs  jou  self  moet  soek. 
Omheen  staan  straatvolk  saamgekoek, 
hoor  hoe  hy  in  die  ruimte  skree, 
om  dan  — as  niemand  antwoord  gee  — 
te  skel  en  liederlik  te  vloek. 

Hy  is  soos  ek  wat  voor  jou  staan, 
my  vrae  kwytraak,  onvoldaan 
besef  dat  alles  in  jou  skyn 
is,  blink  net  bolangs,  wat  verdwyn. 

Dié  Ding  diep  binne  in  wat  leef . . . 

Aag,  Spieëltjie  man,  jy  hang  weer  skeef! 


Ou  Spieëltjie  hoe  moes  ek  kon  raai 
jou  silwer  diepte  is  so  broos 
en  vlak  dat  elke  wind  jou  soos 
’n  waterblad  kan  rimpelwaai; 
of  weet  in  jou  kan  net  die  skyn 
maar  blink,  of  dat  my  oog  se  nat 
weerkaatste  lig  van  stof  bevat 
waaragter  al  wat  is  verdwyn? 

Ek  soek  waaruit  my  liggaam  groei, 
die  kleure  in  die  sonstraal  gloei; 
waarom  die  blom  se  stof  vergaan, 
en  dan  as  suiwer  blom  bestaan. 
Van  my  moet  vorm  en  stof  ontbind 
word  voor  ek  volle  wete  vind. 

Ou  Spieëltjie,  op  ’n  goeie  dag 
het  ek  my  beeld  in  jou  sien  hang, 
maar  nooit  kon  dink  ek  is  gevang 
in  jou,  verspot  daaroor  gelag. 

Vanaf  dié  dag  wou  ek  my  vind, 
maar  kon  niks  anders  sien  as  skyn 
wat  bo-op  glans  — net  stof  omlyn; 
van  daardie  dag  af  was  ek  blind. 
Bedrieg  en  met  my  beeld  gebuit 
is  so  die  Poort  teen  my  gesluit. 

My  ballingskap  sal  ek  kan  wreek 
net  deur  my  siel  uit  jou  te  breek. 

Ek  laat  jou  spat  in  duisend  skerwe, 
om  vry  van  skyn  ook  saam  te  sterwe. 

ONTNUGTERING 

Soos  dikwels  maar  gebeur  as  mens 
met  houte  werk,  het  ek  solank 
die  skaaf  opsy  gesit,  die  plank 
sy  grein  se  splinterkrag  verwens. 

Toe  voortgeswoeg  en  stap  vir  stap 
met  winkelhaak  die  blad  gevoeg, 
met  mokerhoue  diep  genoeg 
gebeitel,  pote  ingetap. 

Ek  sien  al  hoe  my  tafel  staan 
en  waterpas  verdra  sy  vrag : 
ineengelas  met  swaelstert,  pen 
en  wig.  — Dan  helder  te  herken 
hoedat  die  naaldskerp  grein  se  krag 
in  donker  krummelkwaste  ondergaan. 

Ek  noem  dit:  tafel  — hout  gedwing 
tot  nuwe  vorm,  om  só,  geduldig, 
aan  hóm  sy  diens  verskuldig 
te  bly,  wat  nuwe  aansyn  bring. 

Dis  ek  wat  boom  tot  tafel  dring, 
dit  laat  bestaan  deur  pas  en  meet, 
die  stam  by  draaibank  weg  laat  vreet 
totdat  g’n  wind  meer  in  hom  sing. 

Die  skurwe  hout  is  Gód  se  boom 
wat  buitekant  my  in  die  bos 
sy  kroon  tot  in  die  blouson  stoot; 
die  gladbewerkte  blad  is  bloot 
’n  plank  en  sonder  blaredos  — 
beskaafde  tafel  is  mý  droom. 

As  ding  word  dit  deur  my  gewek, 
is  tafel  net  om  ek  hom  dink, 
gebruik  om  langs  te  eet  en  klink, 
te  bid  en  met  damas  te  dek; 
met  Nagmaal  die  gewyde  plek 
waar  Brood  gebreek  word;  tref  besoek 
ons,  dra  dit  ook  tot  troos  die  Boek; 
getroue  kneg,  sy  maker;  Ek. 

Op  hom  word  ons  verdrae  geteken, 
en  om  hom  eindloos  raad  gehou; 
die  dag  as  ons  vereensaam  sterf, 
dra  dit  die  doodsbrief  waarop  gekerf 
staan  al  ons  skuld  en  bitter  rou 
■ — ’n  lewe  lank  byeen  gereken. 


Ook  sonder  my  bestaan  die  boom; 
maar  weet  hy  van  die  tafel,  kan 
hy  deur  sy  tafelblad  die  plan 
omvat  van  my  gedagtestroom? 

Is  ek  ook  tafel  dalk,  gemaak 
van  dorhoutbalke  om  te  dien 
die  Maker  wat  ek  nooit  sal  sien, 
selfs  ná  my  been  vermolm  raak? 

Ek  kan  uit  bome  tafels  wek 
staan  so  op  hoër  vlak,  ek  weet 
dat  daar  ’n  Skepper  is  en  lees 
Sy  planne,  gryp  dit  met  my  gees; 
soms  kan  ek  van  die  Dood  vergeet, 
my  angs  oor  nie-bestaan  bedek. 


Toe  kom  ’n  engel,  sê:  — Jou  dwaas, 
ek  moet  jou  uit  jou  waan  verlos. 

Jy  glo  jy  skep  met  boom  en  bos; 
dit  laat  jou  oor  jou  godheid  raas; 
jy  spog  dat  jy  gestalte  plaas 
op  God  se  hout,  dat  jy  vermag 
om  vorm  te  skenk  uit  eie  krag; 
kan  jy  ook  asem  daarin  blaas? 

Jy  word  gedink  mnar  dink  oor  Hom, 
en  glo  jul  wek  mekaar  soos  blom 
uit  blom  van  eie  saad;  jy  roem: 
dat  God  Hom  self  wou  sien,  en  noem 
jou  trots  ,,Sy  Beeld”  — as  jy  nie  dink 
oor  Hom,  moet  Hy  in  niks  versink!  ■ — 

^ Jy  maak  ’n  tafel,  skuur  die  blad, 
poleer  met  waks  of  met  vernis 
tot  dofheid  opklaar,  soos  die  mis 
verdryf  word  oor  fonteine  — glad 
en  diep  in  sien  jy  vissies  wat 
so  lenig  tussen  biesies  dartel, 
uit  asemnood  gou  boontoe  spartel 
en  werklikheid  uiteen  laat  spat. 

Jou  wêreld  is  net  blote  skyn: 
jy  sien  jou  glansdun  oor  die  hout- 
glans  skuif,  hoe  blommekleur  oorvloei 
die  hele  binnelewe  wat  nagloei 
uit  dooie  boom  se  veselgoud  — 
jy  blaas  daarop  en  jul  verdwyn!  — 

SKERWE 

My  spieëltjie  lê  in  stukke  — huis 
waarin  ek  met  my  twyfel,  loon 
van  al  my  wetenskap,  gewoon 
het  — splinters  van  my  beeld  gekluis 
in  elke  skerf,  net  brokkies  gruis 
wat  ek  vergeefs  ineen  wil  pas: 
hoe  ek  al  pynlik  meet  en  las, 
die  barste  bly  al  oor  my  kruis. 

Ek  voeg  op  regs  wat  links  moet  wees, 
my  hele  wêreld  gaan  aan  vloei, 
die  vaste  rots  word  brokkelsand, 
die  diepste  kennis  misverstand 
wat  elke  ou  geloof  toeskroei  — 

Is  daar  genesing  vir  my  vrees? 

Jou  raam  moet  ewig  leegte  bly, 
g’n  vastigheid  daarin  bestaan 
wat  met  ’n  skyngesig  die  waan 
van  onverganklikheid  verkry. 

Ek  moet  met  leë  oog  verby 
die  tyd  en  veraf  ruimte  skou 
hoe  als  vervlug  en  net  vertrou 
en  hoop  die  einde  sal  bevry. 

Die  mens  wat  in  die  kern  wil  kyk 
moet  self  sy  aangesig  nie  ken 
en  weet  dat  splinterskerf  as  deel 
te  eng  bly  om  die  groot  geheel 
te  vat,  moet  deelskap  kan  oorwen 
deur  in  die  groot  geheel  te  wyk. 

My  God,  hoe  salig  is  die  mens 
die  dag  wanneer  die  skyn  opklaar 
wat  oor  die  diepte  lewe  waar- 
in  U sy  stof  se  duur  afgrens: 
hoe  salig  as  sy  soektog  afgereis 
is  en  hy  eindlik  ophou  soek, 
g’n  vriendehart  meer  in  sy  hoek 
hom  kluis  of  vyand  oor  hom  krys; 
hoe  salig  as  sy  pad  doodloop 
g’n  napad  hom  in  twyfel  lok, 
met  elke  enkel  splinterbrok 
vir  ewig  uit  sy  spieël  gestroop. 

Daar  is  maar  raaisels  in  die  spieël, 
— die  leegte  net  bevry  die  siel. 

GEBED 

Ek  kan  weer  bid  — nie  soos  ’n  kind 
wat  kniel,  gesig  na  boontoe  hou, 
sy  hande  vasberade  vou, 
vir  God  dan  met  bevele  bind 
en  wat  uit  pure  onskuld  blind 
sy  eise  prontweg  stel,  kordaat 
soos  een  wat  met  sy  dolos  praat 
en  met  ’n  biesietou  vasbind. 

My  bid  is  kaal:  so  sonder  woord 
word  al  my  gange  oopgestel; 
met  niks  wat  rigting  aan  kan  wys 
word  binnepaaie  tolvry  afgereis, 
my  node  een  vir  een  getel  — 
gelate  staan  ek  in  die  Poort. 

J.  C.  VAN  EYSSEN: 


KOMMENTAAR  — EK  EN  EK 

Jou  eensaamheid  en  jy  is  eintlik  twee; 
maar  daardie  twee,  in  een  sel  saamgeknel, 
maak  jou  benoud,  dit  span  te  styf  die  vel. 
Nou  kies  jy  maar  die  eenlooppad  gedwee. 

Net  kies  help  min,  jy  moet  ook  prakties  splyt 
en  dan  moet  jy  jou  van  jou  self  bevry. 

Ja,  so  apart,  moet  jul  ’n  eenheid  bly: 

Jy  integreer,  geskeidenheid  ten  spyt! 

Dit  lyk  vir  my:  al  maak  jy  wat  jy  wil, 
jy  kan  nie  net  jou  self  alleen  raak  kyk  — 
dan  word  jul  albei  soos  ’n  waas  wat  wyk. 
Dit  sê  jy  self.  My  raad:  ’n  uitklop-pil; 

Sluk  daardie  pil  te  saam  met  kromhoutsop, 
en  as  jy  eensaam  voel,  sluk  nog  ’n  dop! 

F.  C.  FENSHAM: 

DIE  POËSIE  VAN  DIE  OU  HEBREËRS 


Geskoolde  kenners  van  die  Afrikaanse  poësie  sowel  as  vooraan- 
staande  digters  besef  of  voel  intuïtief  aan  as  hulle  met  die  Bybel 
besig  is,  dat  daar  poësie  voorhande  is.  Hierdie  intuïsie  het  o.a. 
vir  Totius  daartoe  gebring  om  die  Psalms  in  ’n  aantreklike,  maar 
tog  wesenlik  aan  die  oorspronklike  getroue,  beryming  daar  te 
stel.  In  die  dae  toe  Totius  aan  hierdie  reuse  werk  besig  was, 
was  opvattings  in  verband  met  Hebreeuse  poësie  té  uiteenlopend 
om  enige  invloed  op  hom  te  kon  uitgeoefen  het.  Daarbenewens 
weet  ons  hoe  geleerdes  en  digters  moes  worstel  om  Indo- 
Germaanse  poësie  soos  die  van  die  Ilias  en  Oddussee  ritmies 
in  moderne  tale  te  vertaal.  Hier  bly  die  poging  van  Pope  met 
die  Ilias  vooraan  te  noem  wat  'n  stuk  klassieke  poësie  is,  maar 
ver  afgedwaal  het  van  die  oorspronklike  teks.  Die  grootste 
probleem  is  die  verskil  van  ritmiese  sisteme  tussen  die  ver- 
skillende  tale.  Die  Grieke  en  Romeine  (wat  dit  van  die  Grieke  in 
ongeveer  die  sesde  eeu  oorgeneem  het.  Alreeds  by  Quintus 
Ennius,  ’n  digter  uit  die  derde  eeu  v.C.  vind  ’n  mens  hierdie 
skema  volledig  toegepas)  het  ’n  kwantitatiewe  sisteem  van  kort 
en  lang  lettergrepe.  Die  meeste  moderne  tale  werk  met  ’n 
aksentuerende  sisteem  waar  die  ritme  opgebou  is  volgens  ge- 
aksentueerde  en  ongeaksentueerde  lettergrepe.  Om  nou  ’n 
kwantitatiewe  sisteem  te  probeer  weergee  met  ’n  aksentuerende 
sisteem  bly  ’n  tour  de  force  waarin  alleen  ’n  paar  groot  geeste 
geslaag  het.  /.  P.  /.  van  Rensburg,  die  bekende  vertaler  uit 
Grieks  in  Afrikaans  het  sy  uitstekende  baanbrekerswerk  nie  in 
poësie  nie,  maar  in  prosa  gedoen.  Interessantheidshalwe  kan 
hier  genoem  word  dat  die  bekende  Joods-Amerikaanse  digter 
Eisig  Silberschlag  heelwat  sukses  behaal  deur  in  Moderne 
Hebreeuse  poësie  klassieke  werke  van  o.a.  Homeros  en 
Euripides  te  vertaal.  Moderne  Hebreeuse  poësie  word  ook 
volgens  aksent  geskandeer. 

Wat  nou  van  Klassieke  Hebreeus,  d.w.s.  die  Hebreeus  van 
die  Ou  Testament?  Soos  reeds  gesê,  was  daar  wyduiteenlopende 
menings  oor  die  skandering  van  Hebreeus.  Ons  kennis  van  die 
taal  as  sodanig  was  ook  maar  power  totdat  sekere  ontdekkings 
gemaak  is.  Met  die  navorsing  van  die  afgelope  klompie  jare 
begin  daar  egter  meer  sekerheid  kom  en,  hoewel  ons  nog  ver  van 
’n  algehele  oplossing  staan,  kan  sekere  bevindings  aanvaar  en 

met  vrug  gebruik  word.  Ons  wil  beklemtoon  dat  ons  maar  by 
die  begin  van  ’n  nuwe  ontwikkeling  staan.  Dit  hoef  ons  egter 
nie  daartoe  te  bring  om  die  resultate  van  hierdie  nuwe  ontwik- 
keling  te  veronagsaam  as  ons  met  Bybelvertaling  besig  is  nie. 
’n  Mens  kan  maar  net  hoop  dat  die  persone  wat  besig  is  met 
die  revisie  van  die  Afrikaanse  vertaling  deeglik  rekening  sal  hou 
met  hierdie  nuwe  ontdekkings. 

Dit  blyk  nou  uit  bogaande  paragraaf  dat  ons  nou  eers  besig 
is  om  die  vorm,  ritme  en  diepte  van  die  Hebreeuse  poësie  te 
peil.  Hoe  het  hierdie  kennis  verlore  gegaan?  Ons  wil  hier  onder 
vele  net  drie  belangrike  redes  noem: 

a)  In  die  eerste  plek  moet  ons  in  gedagte  hou  dat  die  He- 
breeuse  poësie  van  die  Ou  Testament  oor  ’n  baie  lang  tydperk 
ontstaan  het.  Daar  was  geen  instelling  wat  daaroor  gewaak 
het  om  die  poëtiese  vorm  konstant  te  hou  nie.  Aan  die  ander 
kant  weet  ons  dat  literêre  vorme  van  verskillende  Semitiese  tale 
die  neiging  gehad  het  om  konserwatief  min  of  meer  dieselfde 
te  bly  in  die  loop  van  baie  eeue.  Tog  weet  ons  ook  dat  groot 
staatkundige  veranderings  en  volkereverskuiwings  bevrugtend 
ingewerk  het  op  letterkunde  en  kuns  en  daar  dan  nuwe  vorme 
gebore  is.  Wat  die  kuns  betref,  wys  ons  op  die  Amarna-tyd  in 
Egipte  (ongeveer  1372 — ^1350  v.C.)  toe  daar  in  ’n  paar  ateljees 
by  Amarna  nuwe  vorme  geskep  is  wat  kontemporêre  en  latere 
konserwatiewe  Egiptenare  tot  in  hulle  siel  geskok  het. 

Die  Israelitiese  volk  het  ’n  veelbewoë  geskiedenis  gehad.  Van 
die  agste  tot  die  sesde  eeu  v.C.  was  hulle  telkens  onder  die  eg. 
Nou  wil  dit  voorkom  of  in  hierdie  tyd  nuwe  ekperimentering 
met  die  Hebreeuse  poësie  begin  is.  Die  nuwe  vorm  wat  hieruit 
gebore  is,  het  eers  sedert  die  ballingskap  tot  volle  ontplooiing 
gekom.  Ons  het  dus  ’n  ou  fase  tot  en  met  die  agste  eeu,  daarna 
eksperimentering  vir  ongeveer  ’n  anderhalf  eeu  met  gemengde 
vorme  en  dan  hieruit  ’n  nuwe  skema  gebore  wat  gegeld  het  tot 
die  afsluiting  van  die  kanon.  Van  hierdie  feit  was  geleerdes 
nie  bewus  nie  en  is  alle  Hebreeuse  poësie  eenders  behandel. 

b)  Ten  tweede  moet  ons  in  gedagte  hou  dat  Klassieke 
Hebreeus  langsamerhand  in  onbruik  geraak  het.  Dit  is  vervang 
deur  Ryksaramees  wat  gedurende  die  Persiese  tyd  (sedert 
539  v.C.)  wêreldtaal  geword  het.  Daarbenewens  is  Hebreeus 
wat  in  sekere  kringe  nog  gepraat  is,  drasties  aangepas  by  ver- 
anderde  omstandighede  en  het  dit  heelwat  veranderinge  onder- 
gaan  (bv.  Misjna-Hebreeus  of  selfs  die  van  die  Qumran- 
geskrifte).  Hierdie  feite  kan  ons  aflei  van  die  konsonante,  maar 
nie  van  die  vokale  nie.  Wat  was  die  posisie  t.o.v.  die  vokale? 
Ons  moet  onthou  dat  Hebreeus  sonder  vokale  geskrywe  is  tot 

die  vroeë  Middeleeue.  Weliswaar  was  daar  gebruik  gemaak  van 
die  sgn.  scriptio  plena  (volledige  skryfwyse)  waar  sekere  kon- 
sonanttekens  gebruik  is  om  vokale  weer  te  gee.  Cross  en  Freed- 
man  het  daarop  gewys  dat  hierdie  gebruik  ontwikkel  is  om  en 
by  die  tiende  eeu  v.C.  vir  sekere  vokale  aan  die  einde  van 
woorde.  Eers  heelwat  later  is  hierdie  metode  gebruik  om  vokale 
uit  te  druk  in  die  middel  van  woorde,  veral  is  daarvan  veelvuldig 
gebruik  gemaak  by  die  Qumran-geskrifte  (die  Dooie  See-rolle 
van  die  tweede  eeu  v.C.  tot  die  eerste  helfte  van  die  tweede  eeu 
n.C.).  Hoewel  hierdie  metode  ons  aansienlik  help  om  ’n  beeld 
te  vorm  van  sekere  vokale,  ly  dit  aan  die  volgende  gebreke: 
Dit  gee  alleen  ’n  beeld  van  sekere  vokale;  verder  gee  dit  alleen 
in  ’n  vroeë  stadium  vokale  aan  die  einde  van  woorde  weer  en 
ten  slotte  kan  ’n  konsonantteken  meer  as  een  vokaal  verteen- 
woordig. 

Toe  die  gevaar  begin  ontstaan  het  dat  die  uitspraak  geheel 
verlore  sou  gaan,  het  sekere  Joodse  geleerdes  van  die  Middel- 
eeue  vokalisasiesisteme  uitgewerk.  So  het  daar  ’n  Babiloniese 
of  Oosterse  en  ’n  Tibereense  of  Westerse  sisteem  ontstaan. 
Hierdie  vokalisering  gee  egter  die  uitspraak  weer  soos  dit  ten 
tye  van  die  Joodse  geleerdes  of  Massorete  (oorleweraars)  ge- 
geld  het.  Ons  kan  goed  verstaan  dat  daar  tussen  hierdie 
vokalisasie  en  die  uitspraak  van  sekere  gedeeltes  van  die  Ou 
Testament  wat  soveel  as  1700  jaar  ouer  is,  ’n  groot  verskil 
bestaan.  Die  Massoretiese  uitspraak  mag  dus  heelwat  anders 
klink  as  die  oorspronklike.  Een  van  die  groot  take  van  moderne 
geleerdes  is  om  die  outentieke  uitspraak  te  probeer  herwin.  Die 
volgende  hulpmiddels  word  o.a.  aangewend:  Ten  eerste,  die 
Griekse  transkripsie  van  Hebreeuse  woorde  soos  eiename  in  die 
Griekse  vertaling  van  die  Ou  Testament,  die  Griekse  transkrip- 
sie  van  Origenes  uit  250  n.C.  en  die  van  die  Mercatí-fragmente 
(van  albei  Ign.  bestaan  net  fragmente).  Ten  tweede  word  daar 
gebruik  gemaak  van  sekere  spykerskriftekste  waar  vokale 
gebruik  is  soos  o.a.  die  Kanaanitiese  glosse  in  die  Amarna- 
briewe.  Ten  derde  word  aandag  gegee  aan  die  veelvuldige 
gebruik  van  konsonante  as  vokale  by  die  Qumran-geskrifte. 
Ten  vierde  kan  daar  nuttig  gebruik  gemaak  word  van  die 
argaïse  uitspraak  van  die  Samaritane  soos  o.a.  deur  die  Finse 
geleerde,  Murtonen  opgeteken  en  bestudeer.  Ten  vyfde  bied  die 
vergelykende  Semitiese  taalwetenskap  ook  hulp. 

Met  behulp  van  rekonstuksies  uit  bogemelde  studievelde  pro- 
beer  geleerdes  bepaal  watter  vokale  gebruik  is  en  watter  nie. 
Eers  na  so  ’n  rekonstruksie  kan  daar  begin  word  met  skandering. 
Bv.  in  die  Massoretiese  teks  van  die  Ou  Testament  word  die 
woord  koning  as  melek  gevokaliseer.  By  die  Griekse  transkrip- 

sie  van  Origenes  is  dit  malk,  m.a.w.  ’n  eenlettergrepige  woord 
i.p.v.  tweelettergrepig.  By  skandering  veroorsaak  verskil  van 
die  hoeveelheid  en  lengte  van  vokale  ’n  aanmerklike  verandering. 

c)  Ten  derde  was  daar  twee  vergriekste  Joodse  geleerdes 
uit  die  tyd  van  Christus,  nl.  Josefus  en  Philo  wat  voorgegee  het 
dat  Hebreeuse  poësie  net  soos  die  Griekse  volgens  kort  en 
lang  lettergrepe  geskandeer  moet  word.  So  bv.  beweer  fosefus 
dat  Moses  en  Dawid  in  pentameters  en  hexameters  gedig  het. 
Hierdie  standpunt  meer  as  enige  ander,  het  geleerdes  deur  die 
eeue  sover  as  1866  met  die  klassieke  of  kwantitatiewe  sisteem  by 
Hebreeus  laat  eksperimenteer.  Niemand  kon  egter  enige  sin  van 
die  Hebreeuse  poësie  maak  nie. 

Hoe  is  die  poëtiese  vorm  en  ritme  ontdek? 

Eienaardig  genoeg  is  nie  beide  die  vorm  en  dit  ritme  tegelyk 
ontdek  nie.  Sekere  kenmerke  van  die  vorm  was  bekend  vir  meer 
as  100  jaar  voordat  die  eerste  beginsels  van  die  ritme  op- 
geklaar  is. 

1 . Die  eerste  stap  in  die  regte  rigting  is  geneem  deur  Robert 
Lowth,  biskop  van  Londen.  Hy  het  in  1753  ’n  boek  oor  die 
Hebreeuse  poësie  geskryf  wat  in  alle  opsigte  baanbrekerswerk 
was.  Sy  grootste  ontdekking  is  op  die  gebied  van  die  poëtiese 
vorm  gemaak  toe  hy  bevind  het  dat  die  Hebreeuse  poësie  hoof- 
saaklik  in  parallelle  gedagtes  uitgedruk  is.  Lowth  noem  drie 
tipes,  nl.  sinonieme,  antitetiese  en  sintetiese  parallelisme.  Van 
egn.  twee  gee  ons  voorbeelde,  maar  laat  die  laaste  weg  omdat 
dit  nie  altyd  met  sekerheid  bepaal  kan  word  nie. 

Die  eerste  voorbeeld  is  van  sinonieme  parallelisme: 

Ada  en  Silla,  hoor  na  my  stem, 

vroue  van  Lameg,  luister  na  my  woord  (Gen.  4:23). 

Hier  is  die  eerste  stichos  van  die  versmaat  presies  sinoniem 
aan  die  tweede. 

Die  tweede  voorbeeld  is  van  antitetiese  parallelisme: 

Skatte  deur  goddeloosheid  verwerf,  bring  geen  voordeel 
nie,  maar  geregtigheid  red  van  die  dood  (Spr.  10:2). 

Hierdie  styl  van  parallelle  gedagtes  is  in  alle  Semitiese  tale 
asook  Egipties  voorhande  en  kom  sowel  in  poësie  as  prosa 
voor.  Dit  behoef  dus  nie  ’n  vaste  aanduiding  van  poësie  te  wees 
nie,  hoewel  dit  waar  is  dat  in  Hebreeus  dit  dikwels  by  poësie 
gebruik  is.  Lowth  se  resultate  moet  dus  altyd  met  ’n  mate  van 
versigtigheid  hanteer  word. 

Hy  het  egter,  tereg  vir  sy  tyd  toe  daar  nog  groot  onkunde 
was  oor  die  moontlike  uitspraak  van  klassieke  Hebreeus,  skep- 

ties  gestaan  teenoor  enige  moontlike  skandering  van  Hebreeuse 
poësie.  Hy  neem  hierdie  standpunt  in  omdat  hy  ten  volle  bewus 
was  van  die  swakhede  van  die  Massoretiese  vokalisasie  soos 
hierbo  bespreek. 

Sy  groot  verdienste  i3  daarin  geleë  dat  hy  die  aandag  gevestig 
het  op  die  parallelle  gedagtegang  in  die  poësie  en  dat  die 
parallesisme  die  versmaat  omvat.  Verder  kom  hy  egter  nie  en 
wend  geen  poging  aan  om  die  geheim  van  die  Hebreeuse  ritme 
op  te  klaar  nie. 

2.  Na  die  studie  van  Loivth  is  die  volgende  stap  voorwaarts 
gemaak  deur  Julius  Ley  wat  in  ’n  reeks  studies  wat  van  1866 
tot  1887  strek,  ’n  reuse  deurbraak  bewerk  het.  Waar  Lowth 
gefaal  en  sy  onkunde  bely  het,  nl.  by  skandering,  het  Ley 
geslaag.  Die  grondtese  van  Ley  se  studie  is  dat  Hebreeus  nie 
soos  talle  geleerdes  voor  hom  wou  hê,  volgens  die  kwantita- 
tiewe  sisteem  moet  geskandeer  word  nie,  maar  volgens  aksent 
soos  moderne  Europese  tale.  Hierdie  beskouing  het  in  die  kol 
getref  en  dit  was  dadelik  duidelik  dat  heelwat  meer  sukses 
met  aksent-skandering  behaal  word  as  met  die  vorige.  Vir  die 
eerste  keer  sedert  die  ou  Israelitiese  tyd  het  iemand  daarin  ge- 
slaag  om  die  essensie  van  die  Hebreeuse  poëtiese  ritme  raak  te 
sien.  Dit  wil  nie  in  die  minste  sê  dat  alle  probleme  nou  opgelos 
en  ’n  mens  nou  sommer  kon  skandeer  nie.  Een  van  die  probleme 
wat  natuurlik  onmiddellik  hierdie  soort  standpunt  druk,  is  hoe- 
veel  onbeklemtoonde  lettergrepe  daar  by  ’n  klemtoon  of  aksent 
toegelaat  mag  word.  Om  hierdie  probleem  op  te  los  werk  Ley 
sy  eie  aksentuasie-beginsel  uit  wat  tot  ’n  mate  op  die  Massore- 
tiese  tekens  berus.  Vir  sy  tyd  was  dit  nie  ’n  slegte  poging  nie 
en  sommige  van  sy  bevindings  kan  vandag  nog  geld,  maar  in 
die  algemeen  gaan  dit  mank  aan  heelwat  gebreke  waarvan  die 
meeste  té  tegnies  is  om  hier  te  bespreek.  Een  van  die  belang- 
rikste  gebreke  van  sy  sisteem  is  die  feit  dat  hy  byna  deurgaans 
die  aksent  op  die  laaste  lettergreep  van  ’n  woord  plaas.  Hoewel 
dit  in  baie  gevalle  inderdaad  so  is,  is  daar  reekse  uitsonderings 
en  hiermee  het  Ley  nie  rekening  gehou  nie. 

3.  In  1901  publiseer  die  geniale  geleerde  van  Indo-Germaans, 
Eduard  Sievers  die  eerste  vrug  van  sy  navorsing  oor  die 
Hebreeuse  poësie.  Net  soos  Ley  gaan  hy  van  die  veronderstel- 
ling  uit  die  Hebreeuse  poësie  volgens  aksent  geskandeer  moet 
word.  Met  sy  geweldige  kennis  van  ou  poësie  asook  sekere 
grondbeginsels  van  die  taalkunde  kon  hy  heelwat  verder  vorder 
as  Ley.  Ook  hy  besef  dat  die  Massoretiese  vokalisasie  ’n  latere 
beeld  van  die  werklike  vokale  gee.  Hy  probeer  dan  deur  ge- 
bruikmaking  van  allerhande  kunsgrepe  waarvan  sommige  heel- 

temal  onaanvaarbaar  is,  om  die  oorspronklike  vokalisasie  daar  te 
stel.  Hy  maak  verder  o.a.  gebruik  van  die  vokalisasie  van 
Origenes  se  Hexapla  wat  twee  dekades  tevore  deur  Fields  ge- 
publiseer  is.  Daarbenewens  gaan  hy  uit  van  die  grondbeginsels 
van  die  ou  lied  wat  deurgaans  op  kenmerkende  styl  gesing  is, 
om  die  probleme  van  bv.  twee  aksente  wat  op  mekaar  stuit,  op 
te  los.  Sy  grootste  verdienste  is  egter  die  feit  dat  hy  die  on- 
beklemtoonde  lettergreep-probleem  met  mening  aangepak  het. 
As  kenner  van  poësie  weet  hy  dat  te  veel  onbeklemtoonde 
lettergrepe  saam  met  ’n  aksent  die  ritme  versteur  en  dikwels 
totaal  vernietig.  Met  gebruikmaking  van  sy  herstelde  vokalisasie 
wat  tog  ook  nog  hoofsaaklik  berus  op  die  van  die  Massoretiese 
teks  kom  hy  tot  die  gevolgtrekking  dat  die  Hebreeuse  poësie 
hoofsaaklik  anapesties  is  (xx’),  die  beteken  twee  onbeklemtoon- 
de  lettergrepe  plus  ’n  klemtoon.  Hierdie  versvoet  kom  egter 
nie  reëlmatig  in  ’n  stichos  voor  nie,  maar  kan  afgewissel  word 
deur  ’n  jambe  of  selfs  deur  drie  tot  vier  onbeklemtoonde  letter- 
grepe  met  ’n  klem.  Vgl.  bv.  Ps.  33:3 

X I X X I X X I 

hódu  lejahwe  bekinnór 

X X I X I X X I 

benebel  asór  zammrú-ló. 

hódú  gee  aan  ons  ’n  jambe  sowel  as  asór,  maar  die  res  bestaan 
uit  anapeste.  Die  twee  stichoi  bestaan  uit  drie  versvoete  elk, 
d.w.s.  3 + 3.  In  hierdie  bepaalde  geval  werk  die  sisteem  van 
Sievers  uitstekend,  maar  daar  is  baie  ander  gevalle  waar  dit 
heelwat  probleme  lewer.  Sodra  daar  te  veel  onbeklemtoondc 
lettergrepe  by  ’n  aksent  veronderstel  word,  dan  verloor  daardie 
bepaalde  gedeelte  sy  ritme.  In  hierdie  geval  is  die  kritiek  wat 
deur  Mowinckel  op  Sievers  uitgespreek  is,  heeltemal  geldig. 
Verder  moet  ’n  mens  in  gedagte  hou  dat  Sievers  nog  nie  die 
middels  wat  ons  vandag  het  om  die  vokalisasie  te  herwin,  tot 
sy  beskikking  gehad  het  nie.  Sy  poging  as  ’n  uitbreiding  op  die 
Ley  behou  sy  waarde,  maar  dan  met  sekere  sterk  voorbehoude. 

Ons  kan  hier  net  vermeld  dat  Sievers  in  sy  latere  studies  oor 
die  Hebreeuse  poësie  die  spoor  heeltemal  byster  geraak  het.  Hy 
het  naamlik  van  die  veronderstelling  uitgegaan  dat  die  prosa- 
gedeeltes  van  die  Ou  Testament  ook  in  poëtiese  vorm  geskrywe 
is.  Hy  het  die  hele  Ou  Testament  as  ’n  groot  epos  in  poëtiese 
styl  verstaan.  Sy  pogings  om  die  prosa  van  bv.  Samuel  in 
poëtiese  vorm  te  giet  is  minder  gelukkig  en  het  net  soos  sy 
latere  Schall-analyse  van  die  Nuwe  Testament  hierdie  groot 
geleerde  onnodig  in  diskrediet  gebring. 

Die  belangrike  werk  van  Sievers  aangevoor  het,  is  vetder 

deurgevoer  deur  veral  twee  Engelse  geleerdes,  G.  B.  Gray  en 
T.  H.  Robinson. 

4.  Gedurende  dieselfde  tyd  as  Ley  en  Sieuers  was  daar  in 
Duitsland  sekere  geleerdes  wat  ietwat  in  ’n  ander  rigting  begin 
werk  het.  In  1879  publiseer  Gustav  Bickell  sy  eerste  werk  oor 
die  Hebreeuse  poësie.  Hy  gaan  ook  daarvan  uit  dat  Hebreeus 
volgens  aksent  geskandeer  moet  word.  Dit  is  egter  nie  duidelik 
hoeveel  hy  in  hierdie  verband  van  Ley  oorgeneem  het  nie. 
Hierdie  beginsel  word  dan  verder  sterk  gesistimatiseer  op  grond 
van  wat  aan  Bickell  bekend  was  uit  die  Siriese  poësie.  Hierdie 
poësie  word  nie  volgens  aksent  geskandeer  nie,  maar  volgens 
die  hoeveelheid  lettergrepe  in  ’n  bepaalde  stichos.  Dit  toon  ’n 
strenge  wetmatigheid  wat  ’n  gedissiplineerde  gees  soos  Bickell 
sterk  beïndruk.  Hierdie  wetmatigheid  soek  hy  nou  ook  by  die 
Hebreeuse  poësie. 

Ons  moet  toegee  dat  daar  in  die  oudste  Hebreeuse  poësie 
’n  sekere  mate  van  wetmatigheid  is  t.o.v.  die  hoeveelheid 
lettergrepe  by  ’n  stichos.  Onlangs  het  David  Freedman  aange- 
toon  dat  die  hoeveelheid  lettergrepe  in  die  stichoi  van  die  ou 
gedigte  weinig  van  mekaar  verskil.  Dit  mag  dus  waar  wees  dat 
in  sekere  gevalle  die  wetmatigheid  soos  deur  Bickell  voor- 
gestaan,  nie  oordrewe  is  nie.  Dit  moet  egter  nie  tot  wet  vir  alle 
Hebreeuse  poësie  verhef  word  nie. 

Bickell  se  beskouing  vind  in  1921  navolging  van  Gustav 
Hólscher  wat  ook  op  grond  van  Siries  die  Hebreeuse  poësie 
benader.  Nou  word  die  sisteem  soos  deur  Bickell  voorgestel 
streng  wetenskaplik  beproef  en  aangetoon  dat  die  Hebreeuse 
ritme  hoofsaaklik  uit  jambes  bestaan  (x’),  met  een  onbeklem- 
toonde  lettergreep  en  een  klemtoon.  Waar  Sievers  bv.  kon 
aantoon  dat  Hebreeuse  versmate  hoofsaaklik  uit  3 + 3 bestaan, 
kom  Hólscher  tot  die  gevolgtrekking  dat  dit  in  elke  geval  met 
een  verleng  moet  word  en  is  dit  dus  4+4. 

Hólscher  was  goed  bevriend  met  die  Noorse  geleerde 
Sigund  Mowinckel.  Lgn.  het  ’n  aanhanger  geword  van  die  be- 
skouings  van  Hólscher  en  het  dit  verder  met  oortuigingskrag 
gepropageer.  Mowinckel  verwerp  die  skema  van  Sievers  as 
basies  foutief.  Vir  sy  gevoel  moet  daar  meer  klemtone  wees  en 
voel  hy  dat  een  onbeklemtoonde  lettergreep  plus  klemtoon  die 
normale  poëtiese  ritme  van  Hebreeus  is.  By  sy  wetenskaplike 
navorsing  oor  die  feit  hoe  die  klem  moet  val,  neem  hy  aan  dat 
daar  twee  soorte  klemtone  ’n  rol  gespeel  het,  nl.  die  natuurlike 
klem,  d.w.s.  die  natuurlike  klem  van  ’n  woord,  en  die  digterlike 
klem  wat  te  voorskyn  tree  wanneer  die  digter  dit  verlang. 
Mowinckel  wys  daarop  dat  in  die  vroegste  poësie  daar  nie  ’n 

digterlike  klera  gebruik  is  nie,  raaar  dit  eers  later  wanneer 
daar  ’n  aanraerklike  ontwikkeling  gekom  het,  aangewend  is. 
By  skandering  moet  daar  eers  bepaal  word  hoe  argaïes  ’n 
gedeelte  is  voordat  besluit  kan  word  of  die  digterlike  klem  ’n 
rol  moet  speel,  al  dan  nie.  Dit  is  belangrik  dat  Mowinckel  erken 
dat  daar  verskillende  stadiums  is  in  die  ontwikkeling  van  die 
poësie.  Dit  is  egter  ’n  vraag  of  sy  opvatting  van  die  digterlike 
klem  korrek  is.  Trouens,  wat  kan  ons  vandag  van  so  ’n  klem 
begryp  as  dit  bestaan  het?  Ons  het  geen  insae  in  die  digterlike 
opvattings  en  gevoelens  van  daardie  dae  nie.  M.i.  is  daar  heel- 
wat  besware  wat  die  aanwending  van  ’n  digterlike  klem  soos 
Mowinckel  dit  voorstaan,  druk.  ’n  Mens  wonder  net  of  dit  nie 
die  towerformule  word  waarmee  die  wetenskaplike  sy  ritmiese 
probleme  by  die  Hebreeuse  poësie  kan  oplos  nie. 

Mowinckel  het  op  voetspoor  van  Hólscher  tot  die  gevolg- 
trekking  gekom  dat  die  Hebreeuse  poësie  hoofsaaklik  uit  jambes 
bestaan.  Waar  daar  twee  aksenfe  op  mekaar  stuit,  moet  aan- 
voor  word  dat  sinkopering  plaasvind.  Hy  gaan  veral  van  die 
sgn.  qma-versmaat  uit  waar  hy  kritiek  uitspreek  teen  Budde  en 
Sievers  wat  dit  as  3 -f  2 aangee.  Hy  meen  aan  te  toon  deur  sy 
studie  dat  hierdie  versmaat  4 + 3 behoort  te  wees,  m.a.w.  die 
sisteem  van  Sievers  verval.  Nou  is  daar  heelwat  te  sê  vir 
Mowinckel  se  kritiek  en  ook  sy  skandering  van  die  qina- 
versmaat,  maar  of  hierdie  beginsels  op  alle  Hebreeuse  poësie 
ongeag  die  ontstaanstyd,  toegepas  kan  word,  is  nie  so  seker 
nie.  Dit  is  nog  ’n  ope  vraag  of  ’n  mens  alle  Hebreeuse  poësie 
sonder  meer  in  die  dwingende  ritme  van  die  Bickell-Hólscher- 
Mowinckel-gioep  san  kan  druk.  Sou  ’n  mens  kan  aanvaar  dat 
die  ou  volkspoësie  in  ’n  vaste  dwingende  ritme  geskrywe  of 
geresiteer  is?  Dit  skyn  heel  onwaarskynlik  te  wees. 

5.  In  die  afgelope  tien  jaar  is  daar  nuwe  rigtings  gebaan 
wat  hier  kortliks  bespreek  kan  word.  ’n  Paar  geleerdes  het  in 
noue  aansluiting  by  die  werk  van  Sievers  aan  een  die  kant  en 
die  van  Mowinckel  aan  die  ander  kant,  ’n  nuwe  benadering 
begin  uitwerk.  Die  geleerde  wat  dit  begin  het,  is  Stanislav 
Segert,  ’n  Sjeggiese  geleerde.  Hy  gaan  van  die  standpunt  uit 
dat  die  Hebreeuse  poësie  verskillende  ontwikkelingsfases  deur- 
gemaak  het  in  die  loop  van  1700  jaar.  Die  vroegste  poësie  moet 
net  soos  die  ou  Sjeggiese  volkspoësie,  volgens  die  betekenis- 
draende  woord  geskandeer  word.  Elke  woord  wat  betekenis 
maak,  is  dus  ’n  ritmiese  element.  Nou  is  hierdie  beskouing  van 
Segert  nie  nuut  nie,  want  alreeds  in  1857  het  A.  Peters  die 
woordaksent  as  basies  vir  die  Hebreeuse  ritmiek  voorgestel. 
Segert  bou  dit  egter  verder  uit  en  beweer  dat  verskillende 
ritmedraende  woorde  wat  ’n  betekenisvolle  sin  vorm,  ’n  ritme- 

draendc  sin  verteenwoordig.  Elke  woord  moet  dus  betekenis 
raaak  en  alle  woorde  saam  in  een  sin  ook,  voordat  dit  ten  volle 
ritmedraend  kan  wees.  Hebreeus  as  ’n  Semitiese  taal  leen  hom 
uitstekend  vir  so  ’n  standpunt,  want  elke  woord  besit  betekenis. 
Daar  bestaan  haas  nie  so  iets  as  stopwoordjies  nie.  Hierdie 
standpunt  van  Segert  is  verder  uitgebou  deur  F.  M.  Theo  de 
Liagre  Bóhl  wat  dit  op  sowel  Akkadies  as  Hebreeus  van  toe- 
passing  maak.  Hierdie  standpunt  geld  soos  reeds  gesê,  alleen 
vir  die  oudste  poësie.  Sowel  Segert  as  Bóhl  meen  dat  latere 
Hebreeuse  poësie  in  ’n  gedwonge  styl  begin  ontwikkel  het  wat 
dan  uiting  vind  in  die  jambe  soos  deur  Bickell-Hólscher- 
Mowinckel  voorgestel.  Mowinckel  se  kritiek  teen  Sievers  is  vir 
die  latere  poësie  geldig,  maar  nie  vir  die  vroeëre  nie.  M.a.w. 
alleen  by  die  latere  poësie  is  daar  ’n  vaste  hoeveelheid  on- 
beklemtoonde  lettergrepe,  by  die  vroeëre  maak  dit  nie  saak 
hoeveel  daar  is  nie. 

Ons  moet  erken  dat  daar  ’n  verskil  bestaan  tussen  die  ritmiek 
van  die  ou  poësie  en  die  jongere  soos  ons  hierbo  probeer  aan- 
toon  het.  Dit  is  goed  moontlik  dat  die  jongere  poësie  wel  ge- 
skandeer  moet  word  volgens  die  skema  van  Mowinckel  e.a., 
maar  dan  nie  met  al  die  kunsgrepe  waarmee  hulle  dit  begelei 
nie.  Dit  sal  té  tegnies  wees  om  hier  op  verskeie  van  hulle 
beskouing  in  te  gaan.  Een  van  die  wat  egter  die  meeste  hinder, 
is  die  verbetering  van  die  teks  om  aan  te  pas  by  hulle  skema, 
wat  tot  groot  willekeur  aanleiding  kan  gee.  Soos  reeds  gesê 
kan  die  beginsel  van  ’n  digterlike  aksent  kwalik  aanvaar  word 
omdat  dit  ook  tot  wanpraktyke  aanleiding  kan  gee.  Die  vaste 
skema  van  die  jambe  skyn  egter  met  sekere  uitsonderings  die 
mees  aanvaarbare  te  wees  vir  poësie  om  en  by  die  ballingskap 
en  daarna. 

Wat  nou  van  die  ou  poësie?  Kan  die  skema  van  Segert-Bóhl 
sondermeer  aanvaar  word?  ’n  Mens  staan  simpatiek  teenoor  die 
gedagte  van  woordaksent,  maar  wat  maak  ’n  mens  met  uiters 
lang  woorde  saamgestel  uit  voor-en  agtervoegsels?  Sou  so  ’n 
woord  wat  miskien  tot  ses  lettergrepe  het  en  dus  een  aksent 
moet  verteenwoordig,  nie  die  ritme  van  ’n  bepaalde  gedig  totaal 
versteur  nie?  Wat  alreeds  opvallend  is,  is  die  feit  dat  die  letter- 
grepe  van  stichoi  of  strofes  by  ou  gedigte  taamlik  konstant  is. 
Dit  toon  tog  aan  dat  die  ou  digters  bepaald  aandag  aan  die 
hoeveelheid  lettergrepe  gegee  het.  Op  hierdie  saak  moet  nog 
baie  dieper  ingegaan  word  as  wat  Freedman  gedoen  het. 
Intussen  wil  dit  voorkom  of  by  die  ou  poësie  die  skema  van 
Sievers  met  die  nodige  aanpassing  by  ons  moderne  kennis  die 
bevredigendste  oplossing  bied.  M.a.w.  ons  moet  die  ou  poësie 
skandeer  volgens  die  anapes  met  die  moontlikheid  van  meer  of 

mmder  onbeklemtoonde  lettergrepe  tussenin.  Die  latere  poësie 
moet  geskandeer  word  volgens  die  jambe  met  meer  of  geen 
onbeklemtoonde  lettergrepe  tussenin. 

Hoewel  hierdie  standpunt  baie  probleme  het  (en  watter  een 
het  dit  nie),  lewer  dit  m.i.  die  beste  oplossing  vir  die  moeilike 
kwessie  van  Hebreeuse  skandering.  Aan  die  ander  kant,  lê  die 
weë  nog  oop  vir  verdere  navorsing.  Een  van  die  weë  wat  nog 
beter  ontgin  moet  word,  is  die  vergelykende  Semitiese  poëtiese 
vorm.  So  kan  baie  geleer  word  uit  die  skandering  van  Arabiese 
volkspoësie,  sowel  as  die  Qene-poësie  van  die  Etiopiërs.  Die 
moontlike  skandering  van  Akkadies  bly  ook  belangrik  soos 
Bóhl  aangetoon  het.  Dit  is  egter  te  betwyfel  of  ou  poësie  van 
bv.  die  Indo-Germane  of  wie  ook  al,  wat  geen  verband  met  die 
Semietiese  Tale  hou,  veel  hulp  sal  kan  verleen  nie.  Verskeie 
geleerdes  het  hiervan  gebruik  gemaak,  soos  o.a.  Mowinckel  en 
Segert  en  tot  verskillende  resultate  gekom.  Ons  moet  ons  meer 
toespits  op  die  Semitiese  gebied  en  daar  vir  nuwere  oplossings 
van  probleme  soek. 

A.  }.  J.  VISSER 


Speletjie 

UITTELRYMPIE 


Lekka  tamatie 
én  bitter  konfyt, 
elke  boesman 
het  sy  meid. 

Skud  ons  net  maar 
die  bitter,  jy  sien 
af  in  ,,Merry  Well”, 
die  doprooi  kantien. 

Dis  daai  larrie  hart, 
die  jare  ten  spyt, 
nog  kan  bokspring 
van  piere  jolyt. 

Maar  tel  die  jare 
jou  eindelik  uit: 

Óf  lekka  tamatie 
óf  bitter  konfyt! 


DOGTERTJIE  MET  HOELA-HOEPEL 

Terwyl  ons  ademloos  wag 
dat  dit  weg  in  die  ruimte  sal  skiet, 
beheer  sy  die  middelpuntvliegende  krag 
en  die  spoed  van  die  klein  sataliet; 

laat  sy  egosentries 

ons  aandag  om  háár  kring: 

’n  son  wat  als  en  almal  konsentries 
tot  ellipse  in  sý  stelsel  wring. 

ADOLOSSENTE 


God  het  ons  volmaak  geskape 
en  suiwer  soos  ongebroke 
sopraamstemme  van  koorknape. 

’n  Dissonant  — ewige  selfverwyt  — 

die  lied  verskor,  verbrokkel 

in  die  keel  van  ’n  ontwrigte  puberteit. 

Ons  smag  na  ewewig,  die  lied  in  sy  geheel, 
terwyl  volwassenheid  met  ons  wegkruipertjie 
in  blêrkaste  en  woonstelle  speel. 


GESPREK 

Hy:  Hierdie  jonkman  kom  van  ver  af 
dat  jy  vir  hom  kan  sê, 
liefling  in  my  arms, 
hoe  ver  die  liefde  lê! 

Sy:  Die  een  sê  dis  groot, 
die  ander  dis  klein. 

Dit  begin  altyd  met  vreugde, 
lief,  maar  eindig  in  pyn. 

Hy:  Die  ketting  steek  al 
deur  die  druiwetros: 
nou  laat  ek  jou 
nooit  weer  los! 

Sy:  Bewaar  die  sak, 
bewaar  die  meel; 
bewaar  die  een 
wat  die  liefde  steel: 

Skynbaar  waai  hy  alles  weg 
wat  hartseer  was, 
maar  eintlik  waai  hy  jou 
in  'n  taaibos  vas. 

SO  RY  DIE  TREIN 


Toe  kom  die  trein,  toe  kom  die  trein 
aan  op  Bloemfontein  . . . 

Op  Bloemfontein. 

Na  die  aandgebed 
en  ,,Rus  my  Siel”  se  laaste  vers, 
vra  vir  jou  ma,  vra  vir  jou  ma 
die  opsitkers. 

Vanaand  was  ,,Amen”  nie  slegs 
die  slot  van  ’n  gebed  nie: 

Hy  pluk  haar  woorde  soos  blare  uit: 
Sy  hét  my  lief . . . óf  . . . sy  het  nié! 

,,Feraira,  jy  moet  jou  goedjies  vat,” 
neurie  die  wind  deur  die  sleutelgat, 
,,jy  gaan  sit  en  jy  alleen 
met  jou  hart  , . . en  'n  hoepelbeen.” 

Toe  sukkel  die  trein,  sukkel  die  trein 
trug  na  Bitterfontein  . . . 

Na  Bitterfontein. 


JEUGHERINNERING  VAN  OUJONGKÊREL 

Daar  was  die  aande 
op  ons  dorp  se  plein: 

Voornag  se  vreugdes 
word  nanag  se  pyn. 

Telkens  met  die  wegspring 
voor  die  ander  kon  raai, 
het  hy  háár  en  sy  hóm 
in  die  bondel  aspaai. 

Maar  al  was  haar  oë 

so  helder  soos  dag, 

het  hul  eers  soos  Oupa  Swartvark, 

verseg  om  te  lag, 

A1  in  en  om  die  kring 
het  die  asems  gejaag: 

Die  derdeman  het  in  hom 
die  man  uitgedaag! 

Agter  wie,  agter  wie, 
agter  wie  wil  jy  staan  . . . ? 
Hoe  lank  hou  die 
onsekerheid  aan? 

Toe  hy  haar  wou  gryp 
uit  die  ravot 
weet  hy:  die  kers  speel 
kierang  met  die  mot. 

Ver  lê  daardie  aande, 
maar  jaar  na  jaar 
is  hul  die  knikkertjies 
wat  hy  bewaar. 


SPEL 

Ek  het  in  die  spel  van  kleindag  gesien, 
as  ons  saans  in  die  middeldorp  klub, 
niemand  kan  God  en  Mammon  dien. 

Want:  ,,Agter  wie  wil  jy  staan”, 
klink  dit  telkens  uit  die  onsekerheid  op, 
,,agter  son  of  agter  maan?” 

So  word  ons,  ’n  kwasie-geheel, 
geleidelik  met  die  loop  van  die  spel 
tussen  Onder-  en  Bodorp  verdeel. 

M ARIÉ  BLOMERUS 


RIET  IN  DIE  WOESTYN 

Jy  het  teen  my  geslaap  vannag 
mooi  blom  oor  die  duine  gewaai, 
teen  my  geslaap 
ek,  skraal  verdorde  riet. 

Vanoggend  toe  ek  buk  om  jou  te  soen 
het  die  wind  reeds  jou  blare  afgestroop 
en  vér  oor  die  woestyn  gestrooi. 

My  droom;  dat  jy  met  jou  bloedrooi 
my  dorheid  moes  optooi 
skaamteloos  verflenter,  verpluk. 

Nou  kerm  die  jaloerse  wind 

’n  lied,  so  temerig 

so  yslik  weemoedig 

deur  my  dun  verdorde  stengels. 

ORAL  WAAR  JOU  MOND 

Oral  waar  jou  mond  geraak  het 
bloei  daar  blomme 
op  my  liggaam. 

Ek  kan  nie  sien 
vanweë  jou  soene, 
my  hals  is  verstrengel 
met  die  kranse 
van  jou  soene, 
heel  vasgerank 
my  hare  en  hande. 

Ver  kan  my  voete  nooit 
weer  dwaal 
vasgeketting  met  jou 
trosse  trosse  soene. 

Ingedompel  in  jou  drome 
toegedek  met  jou  mond 
proe  ek  die  bitterheid 
wag  ek  — wag  ek 
amper  gretig 
dat  my  liggaam  neersyg, 
uit  verhouding  gewring 
met  die  gewig 
van  jou  soene. 

MARCEL  R.  BREYNE: 

DIE  DIGTER  ARNO  HOLZ 


By  sy  lOOe  geboortedag 

Sonder  twyfel  was  Arno  Holz  een  van  die  begaafdste 
digters  met  ’n  eie  wil  op  die  drumpel  van  hierdie  eeu  in  Duits- 
land.  Hy  behoort  tot  die  groep  skrywers  wat  met  Hermann 
Conradi,  Karl  Henckell  en  John  Henry  Mackay  die  gebreke 
van  die  destydse  ,,Salonliteratuur”  kragdadig  aan  die  kaak 
gestel  het  en  ’n  gesonde  wedergeboorte  van  die  ou  werklikheids- 
gees  nagestreef  het.  Geen  digter  het  seker  ooit  sy  intrede  in 
hierdie  ,,mooiste  van  alle  wêrelde”  soos  hy  dit  self  genoem  het, 
op  so  ’n  lughartige  wyse  besing  soos  Arno  Holz  dit  gedoen  het 
in  sy  Phantasus  nie,  wat  hy  die  ,,Riesen-Phantasus-non-plus- 
ultra-Gedicht”  genoem  het: 

Op 

’n  eerste 

volkome  helder-stralend, 
wonderlike, 

wonderbloue,  wonderwarme 
lentedag  . . . 

is  Arno  Holz  in  die  ,,anno  domini”,  reeds  ,,anno  dazumal”, 
onder  die  groot  keurvorstelike  koninklike  Pruisiese  gepriviligeer- 
de  apteek  ,,Zum  Schwarzen  Adler”  in  Rastenburg  in  Oos- 
Pruise  op  26e  April  1863  gebore: 

,,Raadsvrou,  hy  leef!” 

het  niemand  geskree  nie  . . . 

Doktor  Piehdong 
het  gefelisiteer,  Pa  geïnspekteer, 

Ma  het  getriomfeer, 
alles  het  gefunksioneer. 

Pampoendik 

en 

rond!  Rooiwangig  gesond! 

Volle  nege  pond! 

Dit  was  die  begin  van  ’n  nuwe  tydperk  in  die  Duitse  letter- 
kunde  en  besonderlik  in  die  Duitse  digkuns.  Ons  kan  gerus  sê 
dat  Arno  Holz  ’n  baanbreker  was  en  ’n  blywende  bydrae  tot 
die  moderne  digkuns  gelewer  het. 

In  sy  jeugwerk  Buch  der  Zeit  ( 1885)  vind  ons  reeds  die  pro- 
grammatiese  sin:  ,,Modern  sei  der  Poet”.  Neffens  die  sosiale 
tendens  wat  hier  tot  uiting  kom,  verraai  die  eerste  gedigte  reeds 
sy  ware  liriese  gevoele,  wat  dan  ook  sy  latere  ontwikkeling 
aandui.  Dit  laat  ons  aan  Goethe  se  woorde  dink:  ,,dat  die  mens 
se  lot  daarvan  afhang  of  hy  tot  sy  eie  ek  en  tot  sy  omgewing 
’n  ware  verhouding  kan  vind”. 

Die  lewenspad  van  Arno  Holz  het  al  vroeg  na  die  grootstad 
Berlyn  gelei.  Daar  het  hy  die  universiteit  besoek,  en  die  dig- 
kuns  en  die  letterkunde  oor  die  algemeen  het  al  dadelik  sy 
belangstelling  gewek.  Hy  het  in  die  begin  gedweep  met  digters 
soos  Geibel,  Heine,  Eichendorff  en  Freiligrath,  wie  se  invloede 
duidelik  in  sy  eerste  romantiese  periode  aangewys  kan  word. 

In  die  kosmopolitiese  grootstad  het  hy  vroeg  in  aanraking 
gekom  met  ’n  groep  jongere  revolusionêre  skrywers,  wie  se 
meerdere  hy  weldra  deur  sy  skrandere  gees  geword  het.  Die 
logika  van  sy  serebraal  georiënteerde  gees  het  alles  wat  binne 
sy  bereik  gekom  het,  onder  die  nimbus  van  sy  persoonlikheid 
gebring,  al  het  hy  self  ’n  sterk  neiging  besit  tot  eie  belewing 
en  selfstandigheid.  Eers  ten  gevolge  van  die  kennismaking  met 
die  digter  Johannes  Schlaf,  ’n  man  wat  van  aanleg  lynreg  sy 
teenvoeter  was,  het  Arno  Holz  ’n  skeppende  digter  geword. 

Die  taalrevolusionêr  Arno  Holz  word  in  die  literatuur- 
geskiedenis  meesal  ten  onregte  as  die  vader  van  die  sg. 
,,konsequente  Naturalismus”  en  die  naturalistiese  taalvorm  be- 
skou.  Hy  self  het  hom  steeds  nadruklik  daarteen  verset,  soos 
hy  in  sy  traktaat  Evolution  des  Dramas  geskryf  het: 

,,Wie  ich  iiber  das  tórichte  Schlagwort  ,,Konsequenter 
Naturalismus”,  das  ich  stets  bekámpft  habe,  denke,  weiss 
man  . . . Es  handelt  sich  bei  der  Form,  die  hier  in  Frage 
steht,  nicht  um  eine  ,,Kunstart”,  die  man  (neben  anderen) 
,,Oben”,  falls  einem  das  jedoch  nicht  ,,passt”,  auch  ,,lassen” 
darf,  sondern  um  die  einzige  Entwicklungsmóglichkeit,  die 
in  die  Zukunft  fiihrt.” 

In  sy  boek  Die  neue  ^Vortkunst,  wat  sy  teoretiese  uiteenset- 
ting  saamvat,  begin  hy  met  volgende  treffende  sin: 

,,Dieses  neue  Werk  setze  ich  wie  einen  Markstein  in  die 
Geschichte  menschlicher  Wortkunst  als  Grenzscheide  zweier 
Zeiten.” 

Blik  ons  vandag  terug  op  die  ontwikkeling  van  die  kuns  sedert 
Arno  Holz,  moet  ons  toegee  dat  in  daardie  selfkennis  ’n  diepere 
waarheid  gesteek  het  as  sy  tyd-  en  kunsgenote  vermoed  het. 
Sy  vermaarde  formulering  van  die  kuns  uit  daardie  jaar  lui 
as  volg: 

,,Die  Kunst  hat  die  Tendenz,  wieder  die  Natur  zu  sein.  Sie 
wird  sie  nach  Massgabe  ihrer  jedweiligen  Reproduktions- 
bedingungen  und  deren  Handhabung.” 

Die  woorde  het  sy  tydgenote  so  verstaan  asof  Arno  Holz 
geverg  het  dat  die  kuns  so  na  as  moontlik  aan  die  sigbare  natuur 
moet  staan,  d.i.  ’n  fotografies-juiste  weergawe  van  die  bestaan- 
de  werklikheid.  Arno  Holz  het  egter  onder  ,,natuur”  iets  omvang- 
rykers  verstaan.  Die  natuur  is  volgens  hom  nie  die  fotografiese 
voorstelling  van  wat  die  mens,  veral  die  digter,  van  hom  het  nie, 
maar  die  beeld  in  al  sy  aandoenings,  gevoelens,  konflikte  en 
geestelike  kontraste.  Sy  hele  digwerk  moet  beskou  word  as  ’n 
geweldige,  persoonlike  kragsinspanning  om  ’n  volledige  beeld 
van  die  mens  se  bestaan  en  van  die  werklikheid  te  skep,  soos 
dit  in  ’n  mens  se  siel  weerspieël  word. 

Sy  eerste  stappies  in  die  digterwêreld  het  Arno  Holz  in  1882 
gedoen,  toe  sy  digbundel  Kling  ins  Herz  verskyn  het.  Daardie 
verse  wat  aan  Geibel  herinner,  lê  weliswaar  nog  getuienis  af  van 
sy  kinderlike  gemoed,  maar  hulle  lewer  tog  reeds  die  bew^s  van 
sy  mag  oor  en  beheersing  van  die  vorm.  Twee  jaar  later  publi- 
seer  hy,  saam  met  sy  vriend  Otto  Jerschke,  ’n  tweede  bundel 
Deutsche  Verse,  waarin  hy  uitblink  deur  suiwerheid  van  gevoel 
en  begeestering  vir  sy  Duitse  vaderland  en  vir  die  mensdom 
se  edelste  besit.  Die  taal  is  kragtig  en  in  enkele  van  die  gedigte 
tril  reeds  sy  meegevoel  met  die  sosiale  omwenteling  uit  daardie 
dae,  om  helder  vorendag  te  tree  in  sy  derde  bundel  Buch  der 
Zeit.  Hier  vind  ons  ’n  aantal  stryd-  en  hekeldigte,  skerp  van 
taal  en  opswepend  van  aard,  wat  egter  van  ’n  suiwer  kuns- 
standpunt  uit  beskou,  taamlik  onbeduidend  is. 

1887  was  ’n  keerpunt  in  Arno  Holz  se  lewe  en  digwerk,  toe 
hy  saam  met  Johannes  Schlaf,  ’n  ander  jong  dissipel  van  die 
nuwe  kunsrigting,  in  die  idilliese  natuur  in  die  ooste  van  Berlyn 
tussen  die  donkere  dennebosse  en  die  dromende  waters  gaan 
woon  het.  Ek  self  het  amper  25  jaar  van  my  verblyf  in  Berlyn 
daar  gewoon,  aan  die  oewer  van  die  ,,Flakensee”,  in  Wolters- 
dorfer  Schleuse.  Die  Afrikaners,  wat  ons  daar  soms  besoek  het, 
sal  hulle  daardie  lieflike  landskap  herinner.  Ek  het  ook  die 
voorreg  gehad  ’n  paar  van  die  destydse  hernuwers  van  die 
Duitse  digkuns,  soos  die  digterbroers  Julius  en  Heinrich  Hart, 
die  natuurfilosoof  Wilhelm  Bólsche,  die  maatskaplike  hervormer 
Bruno  Wille  en  Wilhelm  Spohr,  die  vertaler  van  Multatuli  se 
werke,  persoonlik  te  leer  ken. 

Ten  spyte  van  baie  stoflike  ontberings  het  Arno  Holz  en 
Johannes  Schlaf,  bewus  van  hulle  roeping,  gesamentlik  ’n  reeks 
werke  uitgegee,  o.a.  ’n  toneelstuk  Die  Familie  Selicke,  twee  dig- 

bundeltjies  Phantasus  (1 848/49)  en  ’n  novellebundel  Papa 
Hamlet.  Met  die  oog  op  die  destydse  voorliefde  van  die  Duitse 
lesers  vir  Noorse  literatuur  het  hulle  die  laaste  werk  onder  ’n 
Skandinawiese  skuilnaam,  Bjarne  P.  Holmsen  laat  verskyn. 
Dit  behels  ’n  reeks  sketse  uit  die  grootstadslewe  wat  met  uiter- 
ste  noukeurigheid  geskilder  is.  Die  kritiek  het  daardie  skryf- 
trant  as  ,,Sekundenstil”  bestempel. 

Hulle  moes  egter  spoedig  erken  dat  daardie  kopieerstyl  baie 
eng  begrens  is  en  dat  die  gehalte  noodgedwonge  daaronder 
moes  ly.  In  die  toneelstuk  Traumulus.  wat  hy  in  1904  weer 
saam  met  Oskar  Jerschke  uitgegee  het  en  in  Duitsland  die 
meeste  opvoerings  beleef  het,  verwyder  hy  hom  reeds  van  die 
sg.  ,,konsekwente  naturalisme”  asook  in  die  drie  dramas  SoziaP 
aristokraten  (1896),  Sonnenfinsternis  (1908)  en  Ignorabimus 
(1913),  wat  tot  ’n  groots  gekonsipieerde  siklus  Berlin,  eine 
Wende  der  Zeit  behoort,  maar  wat  egter  nooit  voltooi  is  nie. 

In  hierdie  toneelstukke,  wat  uit  eie  belewenisse  opgebou  is, 
het  hy  ’n  protagonis  geword  van  die  naturalisme  en,  in  na- 
volging  van  Zola,  het  hy  die  afstotelikste  tot  in  die  kleinste 
besonderhede  geskilder,  om  daardeur  die  skyn  van  waarheid 
te  bereik.  Maar  ook  hier  voel  ons  duidelik  dat  dit  nie  aan  die 
diepte  van  sy  eie  wese  ontspruit  nie  en  bloot  gewild  is. 

Arno  Holz  se  digterlike  skeppingsdrang  het  steeds  oorhoop 
gelê  met  sy  kunsgewete.  Dit  het  aan  sy  liriese  skeppinge  natuur- 
lik  afbreuk  gedoen.  Maar  die  teorieë  wat  hy  in  sy  werk  Die 
Kunst,  ihr  Wesen  und  ihre  Gesetze  neergelê  het,  het  nie  sonder 
invloed  gebly  op  die  revolusionêre  ontwikkeling  van  die  destydse 
literatuur  nie.  Hy  self  het  natuurlik  die  invloede  ondergaan  van 
die  diverse  literêre  strominge  van  sy  tyd,  soos  van  Freiligrath 
en  Heine,  van  die  natuurhimnes  van  die  Amerikaan  Walt 
Whitman  en  van  die  ,,vers  libre”-skool  in  Frankryk,  maar  op 
sy  manier  het  hy  probeer  om  ’n  nuwe  liriese  wêreld  te  ontgin. 
Hy  het  die  klassieke  vorm  van  die  hand  gewys  en  probeer  om 
van  die  visuele  kant  uit  en  deur  middel  van  die  verspatroon  ’n 
nuwe  digvorm  te  skep  wat  natuurlik  dan  op  ..formalisme” 
uitgeloop  het. 


ROTE  ROSEN 
Rote  Rosen 

winden  sich  um  meine  diistre  Lanze 
Durch  weisse  Lilienwálder 
schnaubt  mein  Hengst. 

Aus  griinen  Seeen, 

Schilf  im  Haar, 

tauchen  schlanke,  schleierlose  Jungfraun. 

Ich  reite  wie  aus  Erz. 

Immer, 

dicht  vor  mir, 
fliegt  der  Vogel  Phonix 
und  singt. 

Watter  virtuose  spraakkunstenaar  hy  was,  bewys  sy  grotesk- 
speelse  Blechschmiede  ( 1902),  en  die  dartele  barokverse  van  die 
skeepherder  Dafnis,  wat  in  1904  verskyn  het  onder  die  argaïs- 
tiese  titel: 

„Des  berúhmten  Scháffers  Dafnis  sálbst  verfártigte,  sámbt- 
liche  Fress-  Sauff-  und  V enus-Lieder  benebst  angehánckten 
Auffrichtigen  und  Reuemáchtigen  Buss-Thránen.” 
Besondere  vermelding  verdien  sy  „Phantasus” , waar  hy 
amper  sy  hele  lewe  aan  gewerk  het.  In  hierdie  sg.  ,,reuse-epos” 
het  hy  probeer  om  die  hele  wêreld,  van  die  oerbegin  of  tot  in  die 
moderne  tyd  uit  te  beeld,  soos  dit  in  die  verbeelding  van  die 
mens  weerspieël  word.  Die  bekende  literatuurhistorikus  Fritz 
Martini  getuig  dat  ,,daarmee  Arno  Holz  waarlik  tot  baanbreker 
van  die  naturalistiese  taal-  en  kunsvorm  in  Duitsland  geword 
het”.  Rym  en  strofe  gooi  hy  oor  boord,  geen  verse  en  geen 
woordmusiek  meer.  Alleen  nog  die  natuurlike  en  innerlik-nood- 
saaklike  ritme,  wat  alleen  deur  die  inhoud  sy  vorm  kry.  Dit  was 
Arno  Holz  se  uiterlike  protes  teen  die  konvensie. 

Fern 

liegt  ein  Land! 

In  dunklen  Náchten 
rauschten  schwermiitig  seine  Eichen. 

Bleiche  brodelnde  Nebeldunste 
wiirgten  sein  letztes  bischen  Sonnengluck. 

Meine  arme  zitternde  Seele, 

sehnsuchtskrank,  im  ersten  eisigen  Frostgrimmen,  erschauerte, 
erstarrte  vor  Trauer, 
erstarb 
in  Finsternis. 

Weiche  Flocken  deckten  mein  Grab. 

Soos  dit  so  dikwels  in  die  kunstenaarswêreld  die  geval  is,  was 
ook  Arno  Holz  nie  met  aardse  goedere  geseën  nie.  Armoede 
het  meesal  sy  disgenoot  gewees  in  Berlyn.  ’n  Vriend,  Rudolf 
Danke,  vertel  ons  oor  sy  besoek  by  Arno  Holz  by  geleentheid 
van  sy  60e  verjaardag,  toe  die  universiteit  Kónigsberg  hom,  die 
Oos-Pruis,  ’n  eredoktersgraad  verleen  het  (cf.  Der  Tages- 
spiegel,  Berlyn,  26.4.1963);  Holz  het  toe  self  uit  sy  Phantasus 
voorgedra: 

Daar  het  hy  snags  gesit  met  die  koors  in  sy  lyf. 

— Buk  neer,  neer,  o wilde  hoon!  — 

En  het  by  sy  lampie  gedigte  geskryf. 

’n  Dromer,  ’n  verlore  seun! 

Sy  woonkamertjie  het  net  plek  gehad 
Vir  ’n  tafeltjie  en  ’n  klein  smal  bed. 

Hy  was  so  arm  en  eensaam  — verlaat, 

Soos  daardie  god  uit  Nazaret. 

Eers  aan  die  einde  van  sy  lewe  het  die  amptelike  literatuur- 
wêreld  sy  groot  talent  en  sy  talryke  verdienstelikhede  erken. 

Dit  mag  van  belang  wees  nog  ’n  oomblik  stil  te  staan  by  sy 
eienaardige  werkmetode  by  die  ontstaan  van  sy  Phantasus.  Die 
verse  het  hy  eers  agtermekaar  neergeskryf,  daarna  het  hy  die 
teks  met  ’n  skêr  in  enkele  sinne  geknip,  daardie  sinne  het  hy 
dan  weer  in  langer  en  korter  brokkies  gesny  en  die  brokkies  dan, 
uitgaande  van  die  middel  van  sy  blad  papier,  gerangskik  en 
saamgeplak  tot  ’n  finale  patroon  hom  bevredig  het.  Dit  is  blyk- 
baar  toe  te  skryf  aan  ’n  aangebore  liefde  vir  knutselwerk  (hy 
het  baie  jare  sy  kos  verdien  met  die  ontwerp  en  maak  van 
meganiese  kinderspeelgoed) . Meer  nog  as  Stefan  George  se 
gedigte  het  die  eksentrieke  verse  uit  Phantasus  daartoe  bygedra 
om  die  lesers  se  oor  en  siel  van  die  oorgelewerde  patroon  te 
bevry,  en  die  skoonheid  van  ritme  en  metrum  het  die  pad 
gebaan  tot  die  diep  innerlike  gevoel. 

Onder  Arno  Holz  se  dramatiese  werke  neem  die  toneelstuk 
Sonnenfinsternis  ( 1908)  ’n  besondere  plek  in.  In  hierdie  drama, 
wat  as  een  van  die  belangrikste  werke  in  die  Duitse  dramatiese 
kuns  beskou  kan  word,  kom  sy  eie  strewe  na  die  onbereikbare 
in  die  kuns  op  ’n  drastiese  wyse  tot  uiting.  Daardie  drama  is 
nooit  opgevoer  nie,  omdat  hy  geweier  het  om  maar  een  lyntjie 
daarvan  te  skrap.  Deur  die  hele  stuk  heen,  wat  in  die  Berlynse 
kunstenaarswêreld  afspeel,  heers  ’n  swoel  atmosfeer  van  kuns, 
drif,  haat,  bloedskande  en  alkohol,  waarin  Arno  Holz  die 
geleentheid  vind  om  sy  meesterlike  woordeskeppingskrag  te 
bewys.  Sy  hoofheld,  die  kunsskilder  HoIIrieder,  laat  hy  daarin 
van  hom  self  getuig:  ,,Der  Besitzer  einer  allerkompliziertesten 
Prázisionsmaschinerie,  mit  der  er  nichts  zu  prázisieren  versteht!” 

Op  26  Oktober  1929  is  Arno  Holz  in  Berlyn  oorlede.  Die 
,,Preussische  Akademie  der  Kunste”,  waarvan  hy  lid  was,  het 
hom  ’n  eervolle  teraardebestelling  besorg.  Die  Berlynse  arts  en 
digter  Alfred  Dóblin  het  die  lyksrede  gehou  in  aanwesigheid 
van  die  weduwee  en  die  gryse  kunsskilder  Max  Lieberman. 

Vir  die  blywende  krag  van  sy  skeppende  gees  spreek  die  feit 
dat  sy  volledige  werke  30  jaar  na  sy  dood  in  sewe  boekdele 

verskyn  het.  En  dit  bewys  ook  die  waarheid  van  die  trotse 
digterlike  geloofsbelydenis  van  Arno  Holz  in  die  volgende 
klinkende  kwatryn: 

Pinsel,  Hammer,  Meissel,  Stift, 

Úber  alles  siegt  die  Schrift. 

Idol,  vor  dem  die  iibrigen  verblassen, 

Die  Welt  in  Worte  fassen! 

VINCENT  VAN  DER  WESTHUIZEN 


OU-OU  DEUNTJIES 
(Vir  Marié) 

AAN  HAAR  WAT  MY  DRIEMAAL  GEBAAR  HET 

As  jy  die  dode  uit  sy  graf  kan  wek, 
spreek  dan  die  wonderwoord,  en  ek  sal  weer 
soos  met  die  stapelwolk  se  wederkoms, 
orent  en  goddelik  met  jou  verkeer. 

As  jy  die  brak  woestyn  tot  lommerwoud 
met  enkel  silwer  vlagies  kan  laat  blom, 
beveel  my  dan  om  soos  ’n  Lazarus 
verrot  en  nakend  uit  my  graf  te  kom. 

As  jy  die  wildtrop  oor  die  pan  laat  dreun 
met  silwer  geure  waar  die  water  skuil, 
kan  jy  my  met  die  voorjaar  se  parfuum 
ook  toelaat  by  jou  rietbewaakte  kuil? 

As  jy  planete  slinger  in  ’n  baan 
tot  jou  verheerliking,  mag  ek  dan  vra 
dat  jy  my  eenmaal  steil  en  regop  stuur 
jou  hemel  in?  Ek  sal  verdwyn,  daarna. 


SAL  JY  DAAR  WEES? 

Sal  jy  daar  wees  wanneer  die  Donker  kom? 
Swyg  naby  my,  dat  ek  jou  net  kan  voel 
en  wees  in  rooi,  want  iets  — ’n  vlam,  ’n  vonk, 
moet  oorbly  as  die  skemer  oor  my  spoel. 

Sal  jy  dié  nag,  in  jou  parfuum  gedoop, 

’n  sakdoek  reghou  vir  die  witter  sweet? 

Dan  wag  jy  by  die  wenpaal,  want  ek  hoop 
ek  bly  — hoewel  verloorder  — nog  atleet. 

En  laat  my  nakend  gaan  soos  met  my  koms. 

Lê  op  my  grond  ’n  bloedrooi  angelier 
en  soek  nooit  weer  na  my  op  daardie  plek, 
maar  kerf  net  op  my  klip:  „Hy  is  nie  hier  . . . ” 

Soek  nooit  weer  daar  na  my,  maar  as  die  tyd 
sy  skyf  weer  toon  dat  jy  na  my  moet  kom, 
soek  my  hier  iewers  in  Novembermaand 
op  plekke  waar  die  stapelwolke  blom. 

Jy  moet  daar  wees  wanneer  die  Skemer  kom 
soos  skaduweegetye  oor  die  baan, 
want  ek  is  bang  om  nakend  en  alleen 
in  daardie  donker  na  ons  huis  te  gaan. 


TOESKOUER 

Jy  laat  my  dink  aan  wimpel  en  tamboer, 
die  blink  gekletter  van  die  bajonet, 
orente  sabel  en  bepluimde  hings, 
die  flikkering  van  bors  en  epoulet. 

Jy  laat  my  dink  aan  rooi.  Jy  dryf  die  kreet 
van  duisende  trompetters  deur  my  lyf. 

Jy  maak  my  lus  om  op  ’n  bastion 
te  klim,  en  woorde  vir  ’n  mars  te  skryf. 


JOU  LAASTE  WOORD 

Hoe  stil  wou  ek  ons  fees  verlaat, 
sonder  skoene,  sonder  groet, 
en  uitglip  in  die  donker  straat, 
die  silwer  dagbreek  tegemoet. 

Ek  wou  jou  laaste  woord  bewaar 
om  glansryk  aan  die  son  te  toon 
wanneer  hy  in  sy  hemelvaart 
die  berg  se  hoogste  kruine  kroon. 

Ek  wou  dit  tot  ’n  sabel  smee 
en  blitsend  in  die  sonlig  swaai 
om  alle  kleingeloof  daarmee 
soos  gifmedusas  af  te  maai. 

Die  twyfelaar  en  nihilis 
en  al  wat  dekadensie  skree 
moes  sidder  vir  die  witter  lig 
wat  ons  aan  dié  bestaan  wou  gee. 

Hoe  wou  ek  met  jou  laaste  woord 
’n  nuwe  kruistog  laat  ontbrand 
om  Liefde  op  haar  troon  te  plaas, 
vir  ewig  haar  simbool  te  plant. 

Maar  toe  het  ek  ’n  vrou  sien  staan, 
verheerlik  deur  ’n  hawelamp, 
en  in  haar  woorderitseling 
het  selfs  jou  laaste  woord  verdamp. 


SIMBOOL 

Met  elke  skoonheid  styg  my  siel  na  jou. 
Met  elke  blink  akkoord  wil  ek  onthou 
waar  ons  dit  saam  gehoor  het,  en  wanneer. 
In  elke  rooi  is  jy.  Met  elke  teer 
gesprek  van  dak  en  reën,  van  wind  en  blaar 
is  ons  weer  onverwilderd  bymekaar. 

En  tree  ek  uit  die  noute  van  my  nis, 
dan  blom  jy  uit  die  bloute  en  die  mis. 

En  roei  ek  nakend  deur  ’n  silwer  droom, 
dan  wag  jy  aan  die  blink  heelal  se  soom. 
Elke  skone  weemoed  dra  jou  naam. 

In  elke  soet  verlange  is  ons  saam. 

Ons  woorde  het  die  ordes  plat  gestroom 
en  saam  het  ons  die  stiltes  blou  gedroom. 
Nou  gaan  ek  met  die  nuwe  mars  begin 
om  al  ons  heiligdomme  te  herwin. 

As  ek  hul  ordes  met  my  wimpels  tart 
sal  jy  die  nuwe  kruis  wees  oor  my  hart. 

Met  elke  skoonheid  styg  my  siel  na  jou. 

Sal  jy  dit  in  jou  teer  bewaring  hou? 

Sal  jy  jou  hande  seenend  daaroor  plaas 
voor  jy  dit  soos  ’n  borrel  van  jou  blaas? 

ROOl 


omdat  dit  mooi  is, 
omdat  lippe,  robots, 
stormlanterns,  vonke, 
brandysters,  bloed, 
nat  verf,  gifbessies, 
waarskuwing 
en  hartseer  rooi  is. 


INSOMNIA 

Die  opstraal  van  die  stad  verguld 
die  berg  wat  teen  my  venster  leun. 

( Vir  wat  sou  daardie  bus  so  laat 
deur  die  gestroopte  strate  dreun?) 

Die  berg  se  afkaats  van  die  stad 
verlig  my  venster  soos  lumier. 

( In  elke  nuwe  dag  sien  ek 
’n  nuwe,  blanke  vel  papier. ) 

Die  wekker  gryns  met  blink  gebit. 

Ek  hoor  sy  sagte  klikkelag. 

Sy  vinger  toon  ons  kruip  nog  maar 
die  helling  uit  na  middernag. 

Ek  sal  die  blindings  digter  trek. 

Ek  sal  die  nagte  donker  maak 
tot  met  die  ware  dagbreek  ek 
uit  hierdie  blink  bedrog  ontwaak. 

GEBRUIK 

’n  Handjievol  tablette  — stuk  of  tien 

sal  my  in  hierdie  nag  geen  spook  laat  sien. 

Met  elke  sinlose  herrysenis 

sal  ek  die  klein  genadedood  verdien. 

TATERS 

Die  donker  sangers  wat  ons  hier 
so  pamperlang  as  nuwe  gier 
en  pryse  vir  hul  opstand  gee  — 
gebruik  hul  wit,  of  bruin  papier? 

BROERS 


Daar  is  ’n  maaltyd  in  die  huis. 

My  arm  broer  staan  buite. 

Ek  sien  sy  dom  gelaat,  verwring 
deur  die  gekleurde  ruite. 

Daar  is  ’n  heildronk  op  die  huis. 
My  glasie  is  ’n  blonde. 

Sy  beker  hou  die  donker  rooi 
soos  iets  uit  baie  wonde. 

Daar  is  ’n  biduur  in  die  huis. 

Die  Woord  is  in  my  hande. 

Sy  vingers  is  te  vuil  daarvoor 
van  arbeid  op  my  lande. 

Ek  skryf  ’n  lied  op  wit  papier, 

’n  lied  van  dood  en  lewe. 

Hy  skryf  sy  lied  op  bruin  papier 
en  met  ’n  hand  wat  bewe. 

Daar  is  ’n  sterfte  in  die  huis. 

Ek  rou  met  lanferbande. 

Deur  die  gekleurde  venster  breek 
die  skittering  van  sy  tande. 


NOU  LOOP  ONS  SAAM 

Nou  loop  ons  sam  soos  heiliges.  Ons  praat 
oor  dinge  om  en  buite,  en  die  wind 
kerf  ons  apart.  Jou  merrie  en  my  hings 
staan  elkeen  in  sy  kelder  vasgebind. 

Die  afgespoelde  son  giet  hoog  en  kuis 
sy  sakrament.  Ons  hoofde  is  omstraal, 
ons  vingers  ryg  erbiedig  aan  die  kruis 
en  korrels  van  ’n  dun  gebedekraal. 

Maar  vroeër,  toe  die  nagte  purper  was, 
het  ek  my  hande  oor  jou  hart  geplaas, 
en  toe  het  ek  my  beeld  in  jou  geplant, 
en  toe  het  jy  jou  gees  in  my  geblaas. 


45 


FREDA  PLEKKER 


DIE  KLIP 

Dis  nou  twee  nagte  en  ’n  dag 
Wat  ek  hierdie  versteende  gebed 
Rotsswaar  in  my  dra. 

Is  dit  die  klip 
Wat  U nie  gee 
Wanneer  U kind 
Om  brood  kom  vra? 


KLEIN  BESTEK 

Deel  van  die  bont  versiering 
Hang  ek  huiwerend  lugballon 
Opgeblaas  tot  rooi  of  groen  bestek. 

Om  asem  van  die  Tyd 

Is  die  dun  vlies  van  my  gestaan  gerek. 

Stamp-tastend  na  ’n  vastigheid 

In  my  blinde  gang 

Tussen  bont  skare  heen 

Moet  ek  na  buite  en  na  binne 

Teen  die  swaarte  van  sy  ligte  asem  leun. 

DIE  ENKELING 


As  ek  in  yl  en  enkel  eensaamheid 

Voortfletter  soos 

Een  blaar  in  die  herfs 

Waar  geen  grense  staan 

Of  veilige  heining  vierkant 

Teen  my  swerf 

En  ek  die  ek 

Tot  by  die  bar-kaal  nerf  en  aar 
Brokkel  en  dan  breek 
Dor  raam  word  en  geraamte 
Wat  ritselloos  in  Niemandsland 
Teen  aanslag  van  U winde  steek 

En  teen  die  ryk  versekerdheid 
Van  hulle 

Wat  volmaag-logies  om  my  staan 
Hulle 

Wat  begenadigd  nooit-alleen 
In  veilige  troppe  gaan 

Kên  ek  die  van-God-en-mens-verlatenheid 
En  in  die  dorte 

Van  verdriet  wat  buite  die  traanbelt  lê 
vrees  ek,  bedeloos 
Waarom  God  my 
Eers  so  wou  hê. 

C.  W.  H U D S O N : 


DIE  GESTALTE  IN  DIE  POËSIE  VAN 
C.-  M.  VAN  DEN  HEEVER 


In  die  gedigte  waarin  hy  ’n  gestalte,  ’n  persoon  in  ’n  lewens- 
situasie  uitbeeld,  het  C.  M.  van  den  Heever  miskien  sy  grootste 
digterlike  welslae  behaal.  Daar  is  in  dié  verband  sy  ,,Die 
Gevalle  Zoeloe-Indoena”,  ’n  sonnet  „Die  Grysaard”,  die  gedig 
,,Die  Ewige  Kind”,  ,,Die  Gepensioeneerde”  en  ’n  sonnet  uit  sy 
bundel  Honderd  Sonnette  wat  hierin  nader  bespreek  sal  word, 
nl.  nr.  XXXVII  (b) : .,Die  Student”. 

Ons  kan  nie  van  ,,lae  van  betekenis”  in  hierdie  werke  van 
Van  den  Heever  praat  nie,  want  sy  uitgebeelde  figure  is  blote 
twee-dimensionele  betekenis-entiteite,  nl.  die  van  die  werklike 
en  die  simboliese  vlakke;  méér  nie.  So  stel  sy  gestaltes  dan  ’n 
dieper  sin,  ’n  interpretasie  van  ’n  mens  in  ’n  bepaalde  lewens- 
oomblik  voor:  die  ou  man,  die  gevalle  soldaat,  die  vertrekkende 
student,  die  kranksinnige,  en  so  voort.  Die  persoon  wat  uit- 
gebeeld  word,  wek  dan  ook  ’n  bepaalde  gevoel:  heimwee  by 
die  student,  hartseer  oor  die  verganklikheid  van  die  lewe  by  die 
beeld  van  die  gesneuwelde,  of  die  pynbesef  dat  die  ou  grysaard 
al  nie  meer  van  hierdie  wêreld  is  nie. 

DIE  GRYSAARD 

’n  Hele  lewe  het  voor  sy  gesig 
net  soos  ’n  bonte  stoet  verbygegaan 
die  land  van  die  verlede  in,  nou  rig 
hy  hom  omhoog  en  kyk  die  sterre  aan. 

Die  hande  bewe  en  die  oë  skeer 
die  veld  van  waar  die  wilgerbome  druip 
tot  waar  ’n  wagter  langsaam  huistoe  keer 
en  skaad’wees  dreigend  uit  die  klowe  sluip. 

Dan  hoor  hy  die  geruis  van  bome  wat 
nog  angstig  op  die  wind  se  heffing  weeg: 
die  hart  wat  in  die  neweltoekoms  vat, 
is  vreemd-alleen  en  grondeloos  en  leeg. 

Hy  gaan  dan  aars’lend,  sien  ’n  reier  wat 
vereensaamd  oor  die  nag  se  blou  beweeg. 

Die  grysaard  se  gedagtes  hink  op  sy  eie  einde.  Die  begrip 
van  ’n  begrafnis  word  gesuggereer  deur  die  woorde  bonte  stoet, 
bonte  omdat  daar  na  die  lig  = geluk  en  donker  = swart  kolle 
in  sy  vervloë  lewe  verwys  word.  Die  woord:  stoet  laat  aan  ’n 
begrafnis  dink.  die  doodsgedagte  wat  so  eie  is  aan  die  tema 
van  menige  gedig  deur  Van  den  Heever.  Die  grysaard  kyk  na 
die  sterre  wat  vir  hom  die  onbekende  van  die  hiernamaals  voor- 
stel.  Dan  is  daar  verder  die  motief  van  vrees  in  die  gedig  — 
die  so  bekende  doodsangs  in  hierdie  digter  se  poësie:  die  hande 
bewe  en  die  skaduwees  is  dreigend,  en  hulle  sluip  (soos  ’n  roof- 
dier),  en  die  bome  wag  angstig  op  die  koms  van  die  wind. 
En  die  stemming  van  die  sonnet  is  somber,  soos  die  verwoording 
aangee:  die  wilgerbome  druip,  die  ou  man  voel  alleen  en  hy 
loop  aarselend,  die  reier  (sy  siel  in  sy  gedagtes)  beweeg  ver~ 
eensaamd,  want  die  mens  verhuis  alleen.  Sy  hart  is  leeg. 

Die  kompakte  woordkuns  van  dié  sonnet  is  ’n  opvallende  eien- 
skap:  die  hegte  semantiese  assosiasie  wat  deur  die  woordkeuse 
veropenbaar  word,  bou  ’n  beeld  van  die  gestalte  van  die  grys- 
aard  nie  alleen  na  die  uiterlike  nie,  maar  veral  na  die  innerlike 
gevoel  — en  gedagtes  van  die  ou  man  op.  Die  uiterlike  simbool 
het  in  elke  geval  ’n  innerlike  verwysing  — so  verwys  huis  toe 
keer  eerder  na  die  siel  wat  reik  na  die  hiernamaals,  die  huis  van 
die  siel  wat  ver-huis.  Die  reier  verwys  ook  na  die  siel  = 
simboliese  voël  in  vlug  = siel  in  transito;  ook  verskerp  die 
eensame  vlug  van  die  enkele  reier  die  ou  man  se  gestalte- 
eensaamheid. 

Dus,  die  ,,uiterlike”  verwysings  van  die  stoet,  die  neer- 
hangende  wilgerbome,  die  skaduwees,  die  reier,  omlyn  die  inner- 
like  gestalte,  die  gemoedstoestand  van  ’n  grysaard.  Die  uiterlike 
beeld  van  die  grysaard  self  wys  heen  na  die  innerlike  gemoeds- 
toestand  van  ’n  ou  man  wat  aan  die  verlede  gedink  het  en  nou 
aan  die  newe/toekoms  dink  en  hy  ervaar  ’n  gevoel  van  vrees 
vir  die  dood.  Die  uiterlike  beeld  is  op  die  innerlike  gemoeds- 
toestand  geprojekteer:  die  stoet  is  dan  die  dooie  verlede,  die 
afgeleefde  lewe  wat  nou  geëindig  het,  maar  die  semantiese 
assosiatiewe  effek  van  die  woord  omvat  terselfdertyd  ook  die 
ou  man  se  hele  geestesgesteldheid  waar  hy  as  afgeleefde  met 
doodsgedagtes  besig  is. 

Behalwe  in  die  geval  van  ,,Die  Gevalle  Zoeloe-Indoena”  is 
die  geslaagde  gestalte-gedigte  van  Van  den  Heever  in  die 
.sonnetvorm  gegiet.  So  ’n  veeleisende  vorm  het  egter  die  voordeel 
dat  dit  die  digter  in  staat  stel  om  ’n  hoë  mate  van  gekonsen- 
treerde  bewoording  aan  te  wend  om  sy  ingewing  skerp  te  kan 
omlyn. 

’n  Tweede  gedig  in  hierdie  verband  is  die  gestalte  van 
Die  Student: 

Sy  handsak  langs  hom  sit  hy  tam-verlate 
en  uitstaar  oor  die  oopgevlekte  blou 
waarop  ’n  dwarrelwind  verskyn;  gelate 
kan  hy  die  perdekar  nog  volg,  en  gou 
kyk  hy,  sy  oë  vogtig,  op  die  grond. 

Hy  hunker  na  ’n  koel  rivier  terug, 

maar  voel  net  sand  en  droogheid  in  sy  mond. 

Daar  kras  ’n  allenige  kraai  hoog  in  die  lug. 

Laag  om  ’n  bult  pluim  straks  die  trein  se  rook 
en  skraal  staan  hy  nou  in  die  westewind, 
nou  nog  ’n  halwe  man,  ’n  halwe  kind. 

En  as  hy  eindelik  vertrek,  kyk  hy  terug 
na  ver-blou  berge  teen  die  dorre  lug. 

Weer  eens  ’n  hegte  bewoording  en  beelde  wat  op  ’n  gestalte 
se  innerlike  lewensgevoel  dui.  Die  gevoel  in  die  gemoed  van  die 
student,  nog  halwe  man  en  halwe  kind,  d.w.s.  in  ’n  oorgang- 
stadium  tussen  die  aflegging  van  die  verlede  en  die  aanvaarding 
van  die  toekoms,  is  ’n  gevoel  van  heimwee,  en  tog  ook  van 
lewensaanvaarding. 

In  die  eerste  versreël  sit  die  student  tam-verlate  en  sy  oë 
is  vogtig  en  hy  kyk  na  die  grond,  dus  ’n  geboë  postuur,  gelate, 
toonbeeld  van  hartseer  ^ heimwee.  Hy  voel  eensaam,  word 
beskryf  as:  eensaam  wese  (die  veelvuldig-voorkomende  motief 
in  die  digkuns  van  die  Dertigers)  en  die  beeld  van  die  allenige 
kraai  verskerp  en  verwys  heen  na  sy  gevoel  van  verlatenheid 
en  eensaamheid.  Maar  meer  nog:  hy  is  eensaam  om  die  gevoel 
in  hom  én  alleen  op  die  klein  treistige  treinstasietjie.  Die  kraai- 
beeld  wat  in  die  folklore  die  kwade  aandui,  verswaar  die  ge- 
moedstoestand  van  die  gestalte  nog  duideliker. 

Daar  is  ’n  kontrasterende  betekenisverband  ook  aanwesig  in 
die  gedig:  die  hede-verlede  en  die  hier  (van  die  stasie)  en  die 
daar  (van  die  plaas  vanwaar  hy  kom).  Die  hede-verlede  word 
aangedui  deur  die  koel-rivier  = die  tuiste  teenoor  die  droogheid, 
ook  die  warrelwind  (as  simbool  van  ’n  droogtetoestand) ; ook 
die  perdekar  teenoor  trein;  ook  die  halwe  kind-  teenoor  halwe 
man-begrip.  Die  hier-daar  teenstelling  word  gewek  deur  die 
begrippe  van  ver-blou  berge  teenoor  die  steenkoolstrook  en 
dorre  lug-hee\de. 

Daar  heers  ’n  droogte,  want  die  lyesíewind  waai  oor  die 
(Vrystaatse)  vlakte,  en  in  die  gemoed  van  die  student  heers 
daar  ’n  sielsdroogte  wat  deur  sy  naderende  afskeid  van  sy  mense 
op  die  vertrekkende  perdekar  gesuggereer  word  en  deur  die 

naderende  trein  versimboliseer  word  — die  trein  wat  hom  gaan 
wegneem  van  sy  tuiste  af. 

Maar  die  ha/o’e'man-gedeelte  in  sy  gemoed,  sy  aanvaarding 
van  die  toekoms,  word  verder  deur  ’n  teenstelling  gemotiveer. 
Eers  sit  die  student,  maar  later  staan  hy  — skraal  (d.i.  swak, 
weerloos)  weliswaar,  maar  as  gestalte  wat  tog  in  sy  gemoed 
die  verlede  afgewerp  het  en  weerbaar  in  staat  is  om  eindelik  te 
vertrek,  d.w.s.  finaal  afskeid  te  neem  met  ’n  laaste  terugblik  na 
ver-blou  berge,  d.w.s.  die  jeugland  en  verlange  daarna. 

’n  Tweede  verwysing  na  die  aanvaardingsmotief : Eers  staar 
hy  teenoor  die  latere  kyk,  d.w.s.  meer  positief,  minder  lydsaam, 
minder  gelate.  Die  duidinge  van  staar  teenoor  kyk  bepaal  dus 
die  veranderde  gemoedstoestand  van  die  student.  (Hierdie  na- 
binnewerking,  na-innerlike  beligting  van  ’n  gevoelstoestand  in 
’n  gestalte  d.m.v.  uiterlike  gestalte-beskrywing  is  m.i.  een  van 
C.  M.  van  den  Heever  se  sterkste  eienskappe  as  digter. ) 

’n  Klimaks  van  sy  gevoel  ontstaan  deurdat  hy  die  perdekar 
(met  sy  oë)  nog  kan  volg,  d.w.s.  byna  fisies  agternasit,  saam- 
gaan,  terúg  huistoe,  sáám  met  diegene  op  die  perdekar.  Daarom 
word  die  staar  verander  in  kyk  op  die  grond  maar  met  oë 
vogtig.  Die  trane  wat  die  oë  vogtig  maak,  die  geboë  houding 
van  na  die  grond  kyk,  is  verdere  uiterlike  middels  wat  die 
innerlike  weerspieël.  Die  week  gevoel  word  verder  in  die 
woordjie  gou  gesuggereer.  Omdat  hy  van  die  standbeeldige 
sit-en-staan  houding  nou  grond  toe  kyk  ■ — gou  om  liewer  nie 
weer  die  perdekar  te  sien  nie,  in  sy  gedagte  te  volg  na  die 
vertroude  oord  nie  — lê  hy  die  hele  verlede,  die  halwe  kind- 
stadium  in  sy  gemoed  af,  en  hiervandaan  begin  sy  aanvaarding, 
eers  van  die  hede  en  dan  van  die  toekoms. 

’n  Volgende  motief  van  verwysing  na  ’n  siels-  of  gemoeds- 
toestand,  na  ’n  lewensgevoel,  is  die  beelde  wat  die  omgewing, 
die  milieu  omlyn  en  uitbeeld.  Daar  is  die  oopgevlekte  blou,  dus 
geen  wolke  aan  die  lug  nie,  en  dis  warm,  want  die  student  ver- 
lang  na  die  koel  rivier.  Verder  heers  daar  ’n  droogtetoestand 
want  ’n  dwarrelwind  as  droogtesimbool  verskyn  op  die  toneel. 
Die  woorde:  sand  en  steenkoolstrook  aksentueer  dié  droogte- 
indruk,  soos  ook:  dorre  lug.  Nog  verdere  beeldingskompaktheid 
word  besef  uit  die  woorde:  droogheid  in  sy  mond  wat  nie  alleen 
’n  bi-fokale  werking  t.o.v.  betekenis  het  nie:  dit  verwys  na  sy 
beklemde  gemoed,  soos  ’n  mens  voel  as  jou  mond  van  spanning 
of  hartseer  droog  word,  maar  dit  pas  ook  in  die  raamwerk  van 
die  droogtetoestand  in  die  milieu  — wat  ons  ’n  insig  gee  in 
Van  den  Heever  se  tweevoudige  beeldingsvermoë  in  twee- 
dimensionele,  d.i.  simboliese  sin.  Ook  die  begrip  wat  die  keuse 

van  die  woord  wesíewind  inhou,  dui  op  die  droogtetoestand  in 
die  milieu,  wat  ook  die  „droogtetoestand”  in  die  gemoed  van  die 
heimweegeteisterde  student  uitbeeld  en  ’n  dieper,  ’n  verswaarde 
sin,  daaraan  gee. 

Die  gestalte  van  die  student  word  dus  in  die  gedig  deur  Van 
den  Heever  aangewend  om  ’n  gemoedstoestand  van  heimwee 
en  ook  tog  lotsaanvaarding  mee  uit  te  beeld.  Die  gestalte  word 
nie  om  die  gestalte  geboetseer  nie,  maar  om  sy  simboliese,  sy 
dieper-verwysende  waarde,  om  sy  uiterlike  beeldingseffek  om  ’n 
innerlike  menslike  gevoel  mee  te  verbeeld. 

Die  mens  in  ’n  lewenssituaie  wat  ’n  dieper,  meesal  lewens- 
wysheid,  help  vergestalt,  is  op  noukeurige  wyse  deur  Van  den 
Heever  in  bostaande  gedigte  geboetseer.  Hiermee  het  hy  in  sy 
oeuvre  van  sy  uitstekendste  kunsskeppinge  bereik. 

EDWIN  DE  KOCK 


JOUBERT-PARK 


Daar  onderkant  die  hek, 
op  skoppelmaai  en  mallemeuletjie, 
draai  die  Johannesburg  van  móre 
kleurlomp  tot  tien  jaar  oud 
met  ingebore  bewingslus 
sy  daaglikse  rondomtalie. 

Son  en  warm  skaduwee 
by  hierdie  boom 

waarteen  vier  banke  met  hul  rugge  leun. 

In  kakieklere, 

met  drie  ongeskeerde  dae  aan  sy  ken 
en  groot,  werksugtige  geëelte  vingers, 
is  een  in  onbewoënheid 
oor  voorbladnuus 

se  alledaagse  swart  histeriese  geskrei 
aan  soek  — bekommerd  — 
langs  advertensieweë  van  die  ,,Star” 
om  die  geluk  van  vrou  en  kinders  te  herwin. 

Net  langsaan  sit,  parmantig  tienderjarig  — 
die  norse  rooigesmeerde  mond 
nog  sonder  plooi  van  móre  se  bekommernis  — 
met  duurderige  geel  geblomde  rok, 

’n  swartkophoertjie. 

Tussen  vakansies  moet  .sy  skool  toe  gaan, 
haar  tyd  en  lyf  op  letterkunde  more. 

Die  vetterige  tante  anderkant 
se  blou  verbleikte  rok 
en  slonserige  werksak 

belieg  haar  voor  die  netjiese  oë  van  die  mense, 
terwyl  sy  met  ’n  urelange 
naaldgeklik  en  strengelvleg 
al  haar  liefde  in  ’n  bababroekie  brei. 

En  dan  eers  sien  jy  haar  gesig. 

Die  stam  se  skaduwee 

lê  soos  ’n  balk  oor  die  oubaas  se  tengerige  bors. 

Sy  skedel  is  ’n  bles. 

Net  by  sy  slape  om 
het  daar  ’n  bietjie  hare  sewentig  jaar 
geklewe  sinds  die  kindertyd, 
weer  wit  soos  eers. 

Hy  sit  maar  net,  doen  niks  en  dink  miskien  ook  niks, 

so  stil  soos  die  kierie  wat  daar  eenkant  lê, 

en  bly  ook  langste 

tot  hy  met  ’n  kreuntjie  opsukkel 

en  om  skemerige  sluitingstyd 

in  die  stratelabirint  verdwyn. 


SKEPPING 

Beplant  die  brein  se  smal  en  leë  landskap 
uit  die  onbeduidende  saadkissie  van  die  taal. 

Sê:  ,,gras”  en  sien  die  woord  se  stingels  tier. 

Sê:  ,,boom”,  en  skielik  staan  dit  uit  die  grond, 
solied  en  sierlik  hoog.  Dan  kom  die  geesdrif 
en  vinnige  lettergrepe  stort  berge  om, 
praat  miershope,  spreek  ’n  spruit,  ’n  huis,  ’n  plaas 
en  voeg  werkwoorde  van  beweging  by. 

’n  Windjie  kam  die  gras.  Die  water  roer 
en  vloei.  Om  die  ritmies  steierende  boom 
krioel  die  miere  soos  Zoeloes  op  ’n  bult. 

En  die  dun  skoorsteen  se  sagte  wattarook 
begin  na  bo  te  borrel.  Die  hele  werf 
se  werklikheid  wat  rinkel  van  geluid 
gebeur  om  jou.  Jou  oë  kyk  en  smag 
vir  die  gesproke  oopgaan  van  ’n  deur 
en  ’n  gelaat,  bemin  maar  lank  verslind 
en  toegeploeg  deur  die  jare.  Maar  waarom  bly 
dit  teen  jou  uiting,  teen  jou  wil  gesluit? 


FELISITASIE 

Jy  het  dit  toe  gekry!  Ek  sê:  geluk 
dat  jy  die  vrug  van  jou  prulgeleerdheid  pluk. 
Hul  sê  jy’s  slim  weens  hierdie  statusmerk 
vars  uit  die  graadfabriek.  Jy  het  gewerk, 
dit  moet  ek  sê.  Dit  was  vir  jou  ook  nodig! 

Jy  weet,  soos  ek,  jou  tesis  was  oorbodig 

en  saam  met  soveel  ander  sal  dit  muf 
en  rakke  volmaak.  Watter  drommel,  suf 
van  die  onoorspronklikheid,  sal  dit  moet  lees 
om  ook  ’n  kafbaldoktor  te  kan  wees? 

Maar  ons  weet  albei:  jy’s  gelukkig,  maat. 

My  verstand  is  my  sertifikaat 
maar  jou  sertifikaat  is  jou  verstand, 
en  dit  is  beter  ^ alles  in  ons  land 
waar  geleerdheid  een  van  die  nywerhede  is 
en  kort-kort  ’n  universiteit  soos  ’n  vis- 
of  worsfabriek  verrys.  Dáár  moet  mens  leer, 
om  iets  te  word,  en  jy’s  geproduseer. 

Die  selfgemaakte  denke  word  versmaai. 

O jy’s  gelukkig,  feitepapegaai! 

Dis  goed  dat  Shakespeare  dood  is  en  sy  pen 
gebreek,  dat  Christus  wat  die  harte  men 
nie  deesdae  hierlangs  wandel  nie,  want  hul 
sou  ingeperk  wees,  ongeleerd  gekul 
al  sou  die  woorde  soos  basuine  skal 
opdat  die  Fariseese  vestings  val. 

Die  een  sou  seker  nie  professor  word, 

die  ander  nie  kan  preek  nie  — die  grade  kort! 

Geëerde,  onbegaafde  doktorman, 
ek  wil  vertel:  My  swaer  — ons  noem  hom  Jan, 
want  dit  is  veiliger  — bly  al  ’n  klaas 
vir  veertig  jaar,  want  jou  soort  is  sy  baas 
terwyl  hy  pale  klim  en  kabels  las. 

Hy  het  maar  standerd  ses  en  ’n  brein  wat  tas 
tot  aan  die  wortels  van  die  dinge.  Hy  het 
gehelp  as  sy  Matriekseuns  sukkel  met 
matesis.  Sy  base  maak  nog  steeds  gebruik 
van  apparaat  uit  sy  brein,  maar  die  puik 
vermoë  groei  mos  nie!  Die  lees  en  dink 
van  meer  as  veertig  jaar,  die  sweet  wat  blink 
en  vlees  wat  natreën  — dit  is  niks,  verniet. 

Op  sy  standerd  sessie  teer  die  parasiet. 

Erken  die  stuk  papier  maar  nie  die  mens 
wat  tot  aan  die  oneindige  kan  grens! 

Maar  tog,  geluk,  want  jy  het  bo  gekom 
met  die  leer  papier  — al  is  jy  nogal  dom. 

Dis  die  end  van  verstandelike  hink  en  pink; 
jou  graad,  en  ander,  sal  mos  vir  jou  dink! 

P.  A.  D E W.  V E N T E R 


STORIE  VIR  'n  KIND 

vir  Naomi 

Ek  het  op  my 
rug  gelê 
in  die  jong 
papawer 

wat  sopnat  was  van  oranje 
gesmelte  sonskyn. 

Toe  kom  daar 
’n  by 
en  sê 
vir  my: 

Ek  was  vanmóre 
allenig  in  die 
koelerige  blou, 
toe  kom  ek  skielik 
in  ’n  heerlike 
gekleurde  rokie  geur, 
en  ek  val  daarin 
af  tot  by  jou. 

Ek:  Hoe  ver  gaan 
hierdie  blou? 

By:  Tot  rondom 
en  binne  jou. 

Ek:  Ek  het  vanmóre 
opgeklim  teen  ’n 
dun  steeltjie  met 
reguit  deurskynende 
haartjies,  en  in  daardie 
hemeltjie  gekom. 

By:  O,  is  dit  jy 
wat  hierdie 
draadjie  so 
geknak  het? 

Ek:  Daar  sit  stuifmeel 
geel  om  jou  mond. 


56 


By:  Wat  maak  jy 
in  hierdie  blom 
se  ligte  vou? 

Ek:  Ek  lewe  . . . 

Vir  wie 
is  hierdie  blom 
so  oop  en  mooi? 

By:  Vir  jou 
en  my, 
vir  die  son 
en  vir  homself. 

Ek:  Ek  gaan 

nou  vir  altyd 
in  hierdie  blom 
se  glimlag  bly. 

By:  Nee,  hy  gaan 
móre  dood 
en  dan  is 
nou  verby, 

Ek:  O liewe  by, 
hoe  gaan  ons 
hierdie  blora  behou! 

By:  In  my 

donker  selle 
gaan  dit  stadig 
diep,  vreugdelike 
heuning  word. 


GESKEIDE  BEMINDE 

Ver 

skree  ’n  trein 
verwese 
en  sukkel 
met  klein 
stappies 

oor  die  donker  rant 
van  die  nag. 

Die  hele  nag 
se  sterre 
draai 

ontsaglik  oor 

my  kop 
maar 

my  gedagtes 
is  sag 
by  jou 
soos 

die  lippe 
van  ’n  meisie 

lig 

teen  mekaar 
lê. 

HENDRIK  PRINS 


GROEI 

Met  hande  in  'n  koringsak 
tussen  koel  korrels  ingedruk 
wens  ek,  ek  was  ’n  ronde  korrel 
wat  uit  die  bruin  hande  van  'n  boer 
voor  die  blink  ploegskaar  val. 

Dat  ek  diep  in  die  sagte  grond 
’n  wit  penwortel  skiet 
en  die  pluimpie  skerp  gepunt 
bo  na  die  son  se  streling  stoot; 

Dat  ek  in  een  seisoen 
groei,  aar  stoot,  ryp  word 
en  sterf, 

om  uitgedors  te  word; 

dat  daar  uit  my 

vet  blink  koringkorrels  kom. 


SPIEËLBEELD 

Narcissus  het  sy  skoon  gesig 

bo  ’n  poel  gebuig  om  sy  dors  te  les; 

as  hy,  soos  ek,  ’n  spieëlbeeld  van  sy  siel  kon  sien, 

sou  hy  ook  die  medusakop  verpes? 


AARDSGEBONDENE 


Hoe  kan  ek 

wat  van  die  ydel  dinge  sing 
ook  aan  U my  hulde  bring? 

Want  oor  en  oog  is  gek 
na  die  ryk  en  soet  gesange; 

Ek  bly  maar  oor  die  aardse  dinge  maal 
en  van  die  drif  verhaal; 

Ag  Heer,  hoe  aards  is  my  verlange! 

S.  LE  R.  VAN  BINNENDIJK 


Kwatryne 

KWATRYNSKRYWER 

Wit  wolke,  teerstrate,  beton.  Ek  vind  uiteindelik  my 
gedagtes  oor  ’n  klein  heelal  versprei. 

Met  watter  woorde  sal  ek  hulle 
tussen  vier  mure  vasgekeer  kan  kry  . . . ? 

SOLDATE 

Die  lewe,  dood  is  twee  aparte  sonne 
in  ons  heelal  van  spervuur  en  kanonne. 

Tree  ons  uiteindelik  uit  die  stryd: 
oorwinnars  — maar  oorwonne  . . . ? 

VRYGELATE  PRISONIER 

’n  Duisend  eeue  was  ek  ingekort 

tot  vier  grys  mure,  en,  eindelik  vry  geword, 

bid  ek,  geen  dagreis  verder  nie: 

Maar  híérdie  vonnis  opgeskort. 

' LEWE 

In  hierdie  klug,  dié  drama,  dié  toneel 
kan  elk  na  hartelus  die  hoofkarakter  speel: 
die  koning,  hofknaap,  held  en  harlekyn 
kry  vir  hul  spel  ten  slotte  eweveel, 

VREUGDE  EN  HERINNERING 

Teen  dagbreek  was  die  aarde  één  wit  lig 
van  nuwe  vreugde  op  my  stil  gesig, 

Hoe  kon  ek  weet:  dié  aand  al  was  die  lewe  nóg 
’n  heuningsel,  maar  toegeseël  en  dig  . . . ? 

LAATSOMER 

Die  dae  word  al  korter.  Die  bome 
staan  teen  elke  nagloor  skraler.  Volkome 
sal  die  stil  herlewing  wees:  ná  hóéveel 
donker  wanhoop,  hóéveel  ligter  drome  . . . ? 

Lees  besonderhede  op  keersy  van  inhoudsopgawe. 

